
Lukijalle


Kädessäsi on kolmas Ilomantsin tapahtumia käsittelevä teokseni toisen maailmansodan ajalta. Trilogiaksikin kirjasarjaa voisi hienosti kutsua! Kun olin kansakoulua käydessäni saanut luettua Naarvan sivukirjaston lasten- ja nuortenkirjat, oli siirryttävä aikuisten hyllyille. Väinö Linnan ”Tuntematon sotilas” tuli luettua ensimmäisten joukossa. Viidennellä luokalla onnistuin ehkä kolmannella yrittämällä kahlaamaan ”Täällä Pohjantähden alla” – trilogian läpi. Vaikeuksia tuotti eniten toinen osa pitkien poliittisten puheiden sekä kansalaissodan järkyttävien ja surullisten tapahtumien takia. Sen jälkeen olen lukenut trilogian ainakin 15 kertaa. Reppanan oloinen Preeti Leppänen on kirjan suosikkihahmoni. ”Se kun on semmosta, meitin tämmösten miesten”.


Ahkera kirjojen ahmiminen synnyttää monelle halun kirjoittaa. Olen haaveillut kirjan kirjoittamisesta siitä lähtien, kun opin lukemaan. Trilogian kirjoittamista tai kokoamista ajattelin ensimmäisen kerran vasta noin vuosi sitten. Yhtenä yllyttäjänä, aatteen puhemiehenä ja aineiston toimittajana on häärinyt yksi näistä Mekrijärven kyläyhteisön mukavista naapureista, Ilomantsin Sotahistoriallisen työryhmän nykyinen puheenjohtaja, majuri evp. Timo Hakala.


”Ilomantsin ihme” on edeltäjiensä – ”Talvisota Ilomantsissa” ja ”Jatkosodan alku Ilomantsissa” tapaan leikkelelautasen oloinen kokoelma sotapäiväkirjojen kertomaa ja sotaveteraanien muistelmia. Ilomantsin torjuntavoitosta, voitosta ja lopullisesta voitosta on kirjoitettu ”pilvin pimein” ansioikkaita tietokirjoja ja myös osittain fiktiivisiä romaaneja maan johtavien tieto- ja kaunokirjailijoiden toimesta. Faktoja ja karttoja olen näistä joutunut lainaamaan. Tietoja olen löytynyt myös Tuomas Kyrön Mielensäpahoittajan sanaan ”maailmanlaajuisesta tietoverkosta”, esimerkiksi Ilomantsin sotatie-, Sotapolku- ja Sotasamposivustoilta, Kansa Taisteli – lehden vuosikertojen nettiversiosta ja myös yksityisiltä kirjoittajilta.


Olen itse ollut mukana heinä- ja elokuun vaihteessa järjestettävillä Hattuvaaran taistelujen muistopäivillä parikymmentä kertaa, ja tehnyt lähes jokaisesta artikkelin paikallislehti Pogostan Sanomiin, muutaman myös sanomalehti Karjalaiseen. Näissä tapahtumissa, sekä viiden vuoden välein järjestettävillä 14. Divisioonan nuoriso- ja perinnepäivillä/Ilomantsin taistelujen muistopäivillä olen tavannut pitkän rivin eri puolilta Suomea olevia sotaveteraaneja ja osastojen perinneyhdistysten aktiivisia toimijoita. Olen saanut heiltä talteen muistoja ja muistelmakirjoja. Olen myös jo aiemmin luetellut ”lähteinäni” paikkakunnan ”omat” kirjailijat. Kertauksen vuoksi laitan nimiä tähänkin kehotuksella hankkimaan heidän kirjojaan ja tekstejään: Jorma Ikonen, Matti Kallio, Ensio Kettunen, Teuvo Martiskainen, Rauno Suhonen ja Aini Peltola. Jatkosodan aloituksessa ja lopetuksessa Ilomantsissa mukana olleilla rakuunoilla on myös oma, 50 veteraanin haastatteluista koostuva pienipainoksinen monistejulkaisu ”Hattuvaaran taistelu 30.7.1944. Mukana olleiden muistikuvia.”


Tämä kirja ei missään nimessä ole kaikkitietävä ja virheistä vapaa. Asiaa esimerkiksi monen yksikön liikkeistä, Mannerheim-ristin ritareista, kaukopartiomiehistä, lääkintähuollosta ja neuvostopartisaaneista jää seuraavaan kirjaan tai peräti toisten kirjoittajien tehtäväksi. Emmehän kukaan tiedä päiviemme määrää!


Vähemmänkin tarkkaavainen lukija löytää tästä kirjasta toistoja. Joitakin asioita kolmeenkin kertaan. Niitä löytyy sekä sotapäiväkirjoista että veteraanien muistoista. Toistot eivät ole vahingossa tulleita. Esimerkiksi Venttiprikaatin ja Ryhmä Raappanan niin sanotun hyökkäysvaiheen sotapäiväkirjoissa on samoja asioita, mutta olen yrittänyt erottaa yksiköt toisistaan lihavoitetulla huomautuksella jakson alussa. Ilomantsin mottitaisteluissa vihollista saarrettiin runsaan 3 500 hehtaarin alueella useiden joukko-osastojen toimesta useisiin motteihin. Niinpä näkökulmiakin tulee monista suunnista.


Sitten Ilomantsin ihmeeseen. Yksi Ilomantsin taistelujen ihmeellisyyksistä on 21. Prikaatin eli Ventin urhea vetäytyminen. Yli 200 kilometrin taipaleellaan Maaselän kannakselta Öykköstenvaaraan prikaati oli useita kertoja tuhon partaalla.


Joidenkin korpisotureiden matka jopa kolminkertaistui partioinnin, vihollisen väistelyn ja useiden koukkausten takia. Lähes kahden kuukauden yöt nukuttiin sammalvuoteella, taivasalla, vihollista pälyillen, hyttysten purtavana ja enimmäkseen nälissään. Kriisiapu olisi reissun jälkeen ollut paikallaan!


Sodan jälkeen on selvinnyt, ettei Päämajassakaan uskottu osaston selviytyvän kotimaan kamaralle. Mutta korpisoturit eivät antaneet periksi! Vain muutaman päivän levon jälkeen lähdettiin aseet tanassa motittamaan vihollisjoukkoja.


Apuun ja sotatoimien johtoon kutsuttiin Rukajärveltä kenraalimajuri Erkki Johannes Raappana. Hän oli johdattanut 14. Divisioonansa sinne jo syksyllä 1941, eikä se porukka luopunut asemistaan. Rukajärven rintama oli ainoa rintamalohko Jäämereltä Mustalle merelle, joka säilytti hyökkäysvaiheessa saavuttamansa asemat sodan loppuun asti. Entisenä Rajavartioston komentajana ja innokkaana erämiehenä Raappana tunsi Ilomantsin järvikannakset, joet ja suot, sekä maastossa risteilevät metsäpolut. Raappanan tulomatkallaan – kertomusten mukaan tupakkalaatikon kanteen piirtelemä sotasuunnitelma oli selkeä: ”pannaan sieltä takaa ne kaksi pataljoonaa ryssien selkään ja siitä mennään Ilajan ja Niemisjärven välistä, erotetaan ne divisioonat toisistaan ja sitten koetetaan telkuta niiden kanssa.”


Rajaeversti evp. Martti Kukkosen ja monen hänen virkaveljensä mielestä Sotakorkeakoulussa tästä suunnitelmasta ei olisi saanut kovin hyvää arvosanaa. Mutta mottimestarin suunnitelma onnistui! Vihollinen häädettiin rajan taakse ja osittain tuhottiin. Ilomantsin ihme siis tapahtui. Ilomantsin Sotatie-sivuston mukaan näissä jatkosodan viimeisissä suurtaisteluissa reilun 13 000 sotilaan suomalaisjoukoilla oli tapahtumien alkuvaiheessa noin 2 000 miehen ylivoima. On esitetty arvioita, että vihollisjoukkojen kokonaismäärä täydennysten jälkeen nousi lähes 20 000 taistelijaan.


Maailman kovimpiin sotilaisiin lukeutuvalle Lauri Törnille on kirjassa oma lukunsa. Hänestäkin on tehty monta kirjaa. Törnin miehet majoittuivat Hattuvaaran Makkolan tilan lisäksi myös Mekrijärven koululla ja sen ympäristössä. Kenties pitivät yhtä telttaansa nykyisen työhuoneeni paikalla. Aselevon ja rauhan tultua voimaan komppanian miehet suorittivat muun muassa vartiointitehtäviä ja tekivät maataloustöitä useilla rajan lähettyvillä sijaitsevilla kylillä.


Rintamalta luvatta poistumisiin ja kokonaan karkaamisiin en tässä yhteydessä puutu enkä tartu, mutta asiasta todennäköisesti syyttömänä teloitettu Reino Hytti (Emil Reinhold Hytti) ja hänen tapauksensa on esittelyssä. Majuri S.O. Lindgrenin taistelulähettiryhmän johtajan, Olavi Liisanantin muistelmateos valaisee tapahtumaa ja komentajansa luonnetta.


Apua, rohkaisua ja aineistoja olen saanut Hakalan lisäksi lankomies Mauri Pesoselta ja Putkelan historiaa kokoavalta Tapio Turpeiselta. Myös joensuulainen sotakamreeri Rauno Suhonen on ollut aina niin sanotusti etulinjassa ja valmiina kaivelemaan loputtoman tuntuisesta tietopankistaan lisätietoja kysymyksiini. Eero Tuomisto on jälleen taitavasti pistänyt ”kirjan kannet kiinni”. Olen saanut tämän teoksen kokoamisaikana apurahan Kansan Sivistysrahaston Antti Jussi Kososen rahastosta. Kiitän rahaston hoitokuntaa ja sen asiamiestä Matti Mikkosta. Vaikka kuulunkin varojeni puolesta jo mainitsemani Preeti Leppäsen kanssa samaan kastiin, koen apurahan myötä arvostettavan myös pitkäjänteistä työtä. Rakas vaimoni on huolehtinut ”tukikohdassamme” sanasotaansa synkkänä käyvän korpikirjurin ruoka- ym. huollosta kiitettävällä taidolla ja ymmärryksellä. Kiitos nimetyille ja lukuisille nimeltä mainitsemattomille, esimerkiksi kirjojeni levityksestä vastanneille henkilöille avusta ja kannustuksesta!


Tätä tekstiä kirjoitettaessa Ukrainan sotaa on käyty yli kolme vuotta. Rauhanneuvotteluja käydään parhaillaan. Ilmeisesti Ukraina säilyttää itsenäisyytensä erinäisiin ehtoihin suostuttuaan. Hattuvaarassa taistellut Erkki Hytti puki asiaa sanoiksi 21 vuotta sitten: ”Sotaa ei halua yksikään järkevä ihminen. Meidän veteraanien mielestä taistelu vapauden puolesta kannatti, vaikka sen hinta oli mittaamattoman kallis. Mielestämme vapaudelle ei ollut silloin eikä ole nytkään siedettävää vaihtoehtoa.” Kiitollisuudella maatamme puolustaneille ja sitä jälleenrakentaneille!


Mekrijärvellä 27.4.2025 Armas Härkönen









Jatkosodan käännekohtia


Toisen maailmansodan merkittävä käännekohta Euroopassa oli Normandian maihinnousu, Operation Overlord, joka alkoi kesäkuun 6. päivän aamuna vuonna 1944. Saksalaiset olivat rakentaneet pitkää ”Atlantin valliksi” kutsuttua puolustusketjua jo vuodesta 1940 lähtien. Toki Saksassa tiedettiin, että maihinnousu oli tulossa, mutta ei sen tarkkaa aikaa ja paikkaa. Ison-Britannian sotilas- ja tiedusteluviranomaiset harhauttivat saksalaiset uskomaan, että maihinnousu tapahtuisi Calaisin lähellä. Maihinnousu oli liittoutuneiden yhteinen ponnistus. Liittoutuneet olivat pommittaneet Pohjois-Ranskaa kuukausia ennen maihinnousua ja pudottivat laskuvarjojoukkoja joihinkin kohtiin jo yöllä. Pari tuntia ennen hyökkäystä laivatykistö ja pommikoneet alkoivat moukaroida Atlantin vallin asemia. Aamulla kello 6:30 (D-Day) koitti H-hetkeksi (H-Hour) kutsuttu hetki, jolloin liittoutuneiden maihinnousualukset rantautuivat Normandiaan. USA:n ”vastuulla” olivat rantakaistat Utah Beach ja Omaha Beach, Britannian Gold Beach ja Sword Beach ja Kanadan kohteena oli Juno Beach.


Jo ensimmäisenä hyökkäyspäivänä Yhdysvallat, Britannia, Kanada ja Vapaa Ranska onnistuivat siirtämään noin 150 000 miestä eri sillanpääasemiin Saksan miehittämän Ranskan pohjoisille rannoille. Se kiihdytti Natsi-Saksan kukistumista, joka sitten tapahtui keväällä 1945. Saksa antautui Neuvostoliiton marssittua Berliiniin ja johtajansa Adolf Hitlerin tehtyä itsemurhan.

USA:n joukot nousevat rannalta kukkulalle saksalaisten entisiin asemiin Colleville sur Merin lähellä. Kuva: HANDOUT.


Akselivallat


Liittoutuneilla oli vastassaan Akselivallat. Termi syntyi 25. lokakuuta 1936 allekirjoitetusta Rooman – Berliinin akseliksi kutsutusta liitosta Saksan ja Italian välillä. Nimitystä käytti ensimmäisen kerran Mussolini marraskuun 1. päivänä 1936 pitämässään puheessa. Japani liittyi akselivaltoihin Antikomitern-sopimuksella kuukautta myöhemmin. Akselivaltioihin kuuluivat myös Unkari, Bulgaria ja Romania sekä periaatteessa Suomikin Saksan liittolaisena.


Minulla ei ole käsitystä, kuinka laajasti Ilomantsissa ja sen syrjäkylillä käsiteltiin liittoutuneiden ja akselivaltioiden välisiä asioita. Mutta Kalle Päätalon kirjassa ”Nuoruuden savotat” Taivalkosken Jokijärven kylän asukkaat pohtivat akselin takomista herkullisin sanakääntein:


”Jokijärven keski-ikään ehtineistä ja sitä vanhemmista kanta-asukkaista oli käynyt kansakoulun ainoastaan K.A. Nevala. Silti useimmilla oli sen verran hajua maantiedosta, että kokoontuessaan syksyn iltoina pyhäpäivinä pirtteihin porinoimaan tiesivät päätellä:


- On, kuvatus, se pitkä akseli, jota ne Hitleri ja Mussoliini nyt rupesi takomaan.


- Siinä on mittaa! Nehän sannoo, jotka on lukenu, että Perliinin ja Rooman välliä on rehti tuhannen kilometriä.


Tähän älähti mieskehässä istunut Hiltu-Jakki:


- Perkele semmoset Perliinin ja Rooman akselihommat on Hitleriltä ja Mussoliniltä vasta opettelua! Lehethän ränttejää, että Hitler meinottelee luihauttaa akselisa pään Japaniin asti. Siinä, saatana, vasta rautaa tarvitaan...!


Tästä akselitouhusta puhuttiin syksyn mittaan paljon Jokijärven pirteissä – ja yleensä huumorin hengessä. Niin moneen kertaan ja monin ilmaisuin asiaa vatvottiin, että luulen useammille täysiikäisille kehittyneen samanlaisen mielikuvan kuin minulla on yhä tästä silloisesta sopimuksesta: valtaisan pitkä ja epämääräisen muotoinen kärrynakseli ilman pyöriä! Ainakin miesjoukon välissä penkillä maata retkottanut Simosen Simppa kerran sanoi piippu suupielessään:


- Mistähän kohti ne Hilleri ja Musoliini rouhasevat sen akselisa poikki jos sattuu sovut särkymään...?


Myös Hiltu-Jakin ennustus toteutui: Syksyn vanhetessa tosiaan ”akseli luihautettiin” Japaniin asti! Solmittiin Saksan ja Japanin puolustusliitto ”puolustamaan länsimaista sivistystä”, kuten lehdissä kirjoitettiin.” (Nuoruuden savotat, sivut 131- 132.)


[image: ]


Akselivallat herätti monenlaisia mielikuvia. Kuvituskuvassa puinen, raudoittamaton kärrynpyörä akseleineen Pielisen Kotiseutumuseon (Pielisen museo) kokoelmista. Lattialla on luokkeja. Taustalla näkyy kilpa- l. kappireki. Kuva: Aarne Turunen, 1960. Pielisen museo/Finna.


Asemasodasta taisteluihin


Suomen sodassa Neuvostoliittoa vastaan oli eletty asemasotavaihetta, jonka katsotaan alkaneen rintamaosilla kokonaisuudessaan joulukuun 9. päivänä vuonna 1941. Neuvostoliitolla oli Teheranin konferenssissa vuonna 1943 tehdyn sopimuksen mukaan jälkeen tehtäviä ja kiireitä Saksan rajalla, mutta joukkoja riitti myös Suomen suunnalle. Asemasotavaihe päättyi 9. kesäkuuta 1944 Neuvostoliiton suurhyökkäykseen


”Neuvostojoukkojen suurhyökkäys Suomea vastaan alkoi Karjalan kannaksella kesäkuun 9. päivänä 1944. Heinäkuun alkupäivinä Tali-Ihantalan suurtaisteluissa, Vuosalmella ja Viipurinlahdella Kannaksen joukot torjuivat Leningradin Rintaman strategisen iskun vuoden 1940 Moskovan rauhan rajan itäpuolelle. Heinäkuun puolivälissä Leningradin Rintaman johto antoi joukoilleen tavoitetta saavuttamatta käskyn siirtyä puolustukseen.


Myös Neuvostoliiton Karjalan Rintama aloitti kesäkuun 21. päivänä hyökkäyksen Aunuksen ja 20. päivänä Maaselän kannaksella. Puna-armeijan ylijohdon esikunta, Stavka, oli arvioinut, että suomalaiset siirtävät merkittävän osan Laatokan pohjoispuolisista joukoista painopistesuuntaan Karjalan kannakselle. Siksi Karjalan Rintaman hyökkäyksen piti alkaa kymmenen päivää Leningradin Rintaman hyökkäyksen jälkeen. Arvio piti paikkansa, sillä Päämaja joutui siirtämään lähes puolet Itä-Karjalan joukoista painopistesuuntaan Karjalan kannakselle. Jäljelle jääneet suomalaiset joukot vetäytyivät viivyttäen kohti U-asemaa Koirinoja - Loimola. Heinäkuun toisella viikolla Karjalan Rintaman painopistesuunnalla Laatokan koillis – pohjoisrantaa hyökkäävä vihollinen pysäytettiin Nietjärven – Loimolan taisteluissa. Heinäkuun puolivälin jälkeen taistelut Uasemassa hiljenivät ja vihollinen ei saavuttanut tavoitettaan Sortavalaa. Taistelut siirtyivät yhä pohjoisemmaksi. Myös Loimola – Tolvajärvi alueella hyökkäykset torjuttiin. Loimolan alueella siirryttiin elokuun alussa puolustustaisteluun ja Tolvajärven aluella 5.8. alkaen.


Ilomantsin suunnalla Karjalan Rintamaan kuuluvan 32. Armeijan 176. Divisioona valtasi noin 80 kilometriä valtakunnan rajasta olevan Porajärven 13. heinäkuuta 1944 eli samaan aikaan kuin Karjalan kannaksen päähyökkäys oli torjuttu ja neuvostojoukot käskettiin puolustukseen. Porajärven valtauspäivänä Karjalan Rintaman komentaja, armeijakenraali Kirill Meretskov, määräsi, että 32. Armeijan joukkojen on saavutettava Korpiselkä – Ilomantsi tasa kolmessa päivässä. Käsky oli epärealistinen, sillä se olisi edellyttänyt taistellen etenemistä noin 30 km:n päivätaipalein.” (Korven Kaiku – lehti vuonna 2009, eversti Martti Kukkonen. Kartta Matti Koskimaa: Karhumäestä Ilomantsiin)

Evakkoreissulle jo kolmannen kerran


Joukkojen vetäytyessä Ilomantsissa alettiin pakkaaman tavaroita, vähälle aikaa jo kolmannen kerran. Erikoistutkija Ismo Björn kertoo ”Ilomantsin historia” – teoksessaan (2006), että 6.7. – 31.7. 1944 jouduttiin evakuoimaan kaikki kirkonkylästä itään sijaitsevat kylät ja osittain myös kirkonkylä, muun muassa kunnalliskoti.


”Ilomantsilaiset, tällä kertaa 6 672 henkeä, matkasivat Iisalmen ympäristökuntiin, Sonkajärvelle, Vieremälle, Iisalmen maalaiskuntaan, Varpaisjärvelle, Kiuruvedelle sekä muutamiin Oulun läänin kuntiin. Naarvalaiset sijoitettiin Pyhäjärven kuntaan. Evakuoimatta jäi kunnan länsiosaan 5 641 henkeä.”


Björnin mukaan Kaltimon ja Joensuun rautatieasemilta lähti 1 800 autokuormallista tavaraa, yhteensä 3,6 miljoonaa kiloa. Ilomantsista Sisä-Suomeen kuljetettiin 5 641 eläintä. Naarvan sairasmajan matkaan kului 11 päivää, josta evakkojunan odotteluun Kiuruvedellä seitsemän päivää. Kunnalliskodin hoidokkeja evakuoitiin jatksodan aikana Iisalmen kunnalliskodille 25, Kiuruveden kunnalliskodille 16, ja Aittokosken kunnalliskodille 19. Ilomantsin ortodoksinen kirkko tyhjennettiin ja ja irtaimisto siirrettiin Iisalmelle.

Evakkokarjan kuljetusta Lutikkavaarasta Kaltimoon. Yksi välipysähdyksistä oli Ratilanvaarassa, jossa lehmät yöpyivät Iivari Ikosen aitauksessa. Kuva on otettu Ratilanvaaran tienhaarassa matkan jatkuessa kohti Kaltimoa. Kuva Aaro Ikonen, 1944. Ilomantsin Museosäätiö/Finna.


Ilomantsin sotahistoriallisen työryhmän pitkäaikaisjäsenen ja puheenjohtajanakin toimineen Aini Peltolan mukaan sijoituspaikkakuntia olivat myös Sukeva, Niemiskylä, Runni, Parkkima, Kauppilanmäki ja Aittokoski.


”Luovutetulle alueelle jääneitä rakennuksia ei saanut tuhota vaan ne tuli jättää siistiin ja hyvään kuntoon. Karja saatiin pääpiirteittäin evakuoiduksi eikä teurastuksia juurikaan tehty.


Kevätkylvöt oli ehditty suorittaa. Asukkaat piilottivat lähtiessään metsiin runsaasti erilaisia tavaroita ja tarvikkeita. Syksyllä 1945 tuli osa evakoista takaisin kotikuntaan, ainakin ne joilla oli koti tallella. Kotinsa uuden rajan taakse menettäneet palasivat vasta keväällä 1945.” (Aini Peltola.)

Lapsia ruokailemassa evakkomatkalla. Kuva Ilomantsin Museosäätiö/Finna.


Kirjavaa kohtelua


Ismo Björnin mukaan ilomantsilaiset kokivat evakkomatkoillaan saman kuin muutkin evakot. Vastaanotto oli joskus tyly. Muutamat joutuivat asumaan ihmisasunnoiksi kelpaamattomiin asuntoihin. He saivat osakseen vihamielistä kohtelua. Mutta kuului myös toisenlaisia ääniä. Esimerkiksi Vieremän kirkonkylän opettaja Rönkkö auttoi evakuoituja uuden elämän alkuun. Myös nimismies Lauri, joka oli aiemmin toiminut Ilomantsissa apulaisnimismiehenä, tarjosi apuaan. Evakossa olleet ilomantsilaiset eivät kaikissa tapauksissa saaneet heille kuuluvia oikeuksia. Kunnanvaltuusto valitsikin työryhmän ottamaan selvää siirtoväen tarpeista ja selvittämään havaitut epäkohdat.


”Rakennusmestari Otto Piipponen, muonituspäällikkö Karin Istala ja kuljetuspäällikkö Yrjö Koivuniemi tekivät elokuussa 1944 matkan ilomantsilaisten pariin Iisalmen seudulle. Iisalmessa, Vieremällä ja Sonkajärvellä asiat olivat kunnossa, mutta Kiuruvedellä monta kymmentä autokuormaa ilomantsilaista omaisuutta lojui taivasalla. Vastuussa olleet paikalliset viranomaiset valittivat autojen ja hevosten puutetta, mutta vieressa oli hevosia laiskana laitumella. Tavaroita siirrettiin suojaan vain muutamina tunteina päivässä ja siirtotyöstä ilomantsilaisilta perittiin huikeita hintoja. Kukaan ei tuntunut olevan vastuussa. Nimismies oli kesähuvilallaan ja antanut ymmärtää, että hänet voi tavata vasta maanantaina. Kuljetuspäällikkö oli kalassa.


Autoja oli luvassa vasta maanantaina. Siellä tärveltyivät viljat, siellä lojuivat rikkiviskotut koneet. Topatut huonekalut aukeilivat liitoksistaan.


Työvoimalautakunnan puheenjohtaja Ale Palviainen kävi ilomantsilaisten luona Iisalmessa ja Kiuruvedellä. Siirtoväen huoltojohtaja Yrjö A. Manninen teki matkan Kiuruvedelle ja Iisalmen maalaiskuntaan 14. – 17.8.1944. Hän havaitsi samat ongelmat. Nyt ministeriön siirtoväenasiaintarkastaja matkusti Kiuruvedelle ihmettelemään tapahtunutta ja järjestämään asioita.”


Evakoiden kokemuksia


Jatkosodan loppuvaiheessa evakuoinnista oli jo kokemuksia, ja lähtöjärjestelyihin oli aikaa esimerkiksi talvisotaa enemmän.


”Vuoden 1944 kesällä, heinäkuussa lähettiin jatkosovan evakkoon. Tällä kertaa otettiin paljon tavarroo mukkaan. Tämä reissuhan kesti jo pitempään. Se kun rupes tulemaan takasi päin se rintama sieltä, niin siinä oli aikoo. Meillähän oli hyvin paljon huonekaluja ja kaikkee mukana. Niitä ajovat autoloilla. Sillon oli jo autoja käytössä. Sitten oli jo ennalta määrätty mikä kylä minnekin männöö. Meillä oli Pyhäsalmi ja Parkkina. Sivoset oli, Eino Häikiön porukka, ja myö. Tiettiin jotta Pyhäsalmi oli määräpaikka ja sieltä oli paikat varattu.


Minäkii mänin karjan kansa sillon. Ja myöhän mäntiin. Oltiin Huhuksessa ensimmäinen yö. Karjat lastattiin sitten junnaan, sehän kesti. Vaikka oli suunniteltu aikataulut, mutta eipä ne männykkää ihan silleen. Tuli perruutuksii ja ei voitukkaa Uimaharjuun männä. Välillä jouvuttiin olemaan esimerkiksi Tyrjässä kaksi yötä vaikka yksi piti olla. Kun junniin ei sopinna. Myö mäntiin neljä päivee Uimaharjuun sen karjan kansa. Oli tiettävät asemat missä oli varattu lehmille heinee ja vettä. Ja sitten oli lypsymahollisuus. Siellä oli rautatien varrella ne heinäkuormat ja heinäpaalit ja sieltä jaittiin vaunuloihin niille lehmille ne heinät ja vettä. Maijot jätettiin sinne ja suatiin mukkaanni astioihin. Kun asemalle mäntiin niin oli kiire kun oli peleko jotta jiäpikö sitä heinee. Se oli kiire kun näki heinäkasan junasta hypätä.

Naarvalainen Irja Laatikainen (1926- 2016) joutui aloittamaan kauppiasuransa heti talvisodan evakosta palattuaan. (Kuva: Laatikaisen perhealbumi)


Siellähän myö sitten heiniin piällä kulettiin. Sivosen Lainan ja Helmi Ikosen kansa oltiin samassa vaunussa kulukemassa. Siellä muattiin ja siellä ol ne tykötarpeet mitä tarvihti.


Minun oli jo selevä männä kun siellä oli jo ukki ja mummo, ja Liisi (Häikiö) poikien kansa. Siellä oli Sivoset ja siellä oli semmonen vanha talo. Uuvessa talossa asuvat ne omistajat ja vanha talo oli kokonaan kolomen perheen käytössä. Siellä kun oli osa meijän lehmii ja Sivosenkii lehmii, niin siellä myö elettiin niinkun kotonamu. Ja sitten kun oli tiältä tullu niitä tavaroitakkii sinne. Siellä oli kaksi navettookii, vanaha navetta ja uusi navetta. Myö suatiin panna ne lehmät sinne vanahaan navettaan.


Hyvin ystävällistä porukkoo oli. Ei ollut mittää valittamista. Samaten missä olivat ukki ja mummo ja Eino Häikiön väki siellä Iisalamessa talvisodan aikana niin vieläkii käyvät kylässä toistesa luona.


Sillonkii myö syyskuussa, ihan heti lähettiin tulemaan sieltä isän ja äitin kansa. Äitin kansa tultiin Kaltimoon junassa ja tultiin sitten pyörillä Kakkaravaaraan.


Ja ainakkii viikko oltiin tuossa Kakkaravaarassa Tykkyläisessä. Siinä oli se Heikki Tykkyläinen kahen tytön kansa, ne olivat sammoo ikkee kun minä. Sillonkii isä sai käyvä tiällä yksinnään töissä, mutta meijän piti olla siinä välillä. Myö vielä heinätettiin Heikille siinä. Heinätyksethän oli vielä heinättämätä.


Myö viikkokausi oltiin siinä ja sitten myö piästiin tänne tulemaan. Huvilassahan oli tietysti kaikki työt tekemätä. Oli perunannosto, viljanniitto, kaikki työt. Tiällä kun oli armeijan miehii, sotilaita, niin ne olivat näissä taloissa töissä. Nehän oli vielä niitä reserviläisii. Niitä kun ei kaikkii kotiutettu kerralla. Täällä oli ollut sovan ajan sotilaita. Sairasmajalla niitä oli. (Irja Laatikainen, Naarvan kauppias, haastattelu 9.10.1997).


Huonekalujakin mukaan


”Jatkosovan evakkoon ei ollut niin kiire lähtee. Monta päivee ennen suatiin tietee ja muutenni oli järjestetty paljon paremmin ne assiit. Huonekaluloihinnii piti laittoo nimet ja osote Pyhäsalmi jotta sitten jäläkeenpäin tuovat niitä vain ei niitä meijännii tuotu. On vieläkkii monessa tuolissa se osote. Meniköhän siinä muuta kun se yksi talavi. Kevättä se oli kun myö sieltäkkii tultiin. Tais olla jo lumi sulanut. Minäkii sitten kävelemällä tulin Huhuksesta, lapset jäi vielä sinne äitin luokse hoitoon. Jossakkii kohti oli hevonen keskellä tietä, oli tietysti miinaan männyt. Se oli aivan kappaleina siinä. Sitä oli siiretty sen verran jotta tiellä pääsi kulukemmaan. Meni pitkän aikaa, jotta oli hyvin paljon muistoja sodasta.


Sovan jälkeenhän oli pitkään leipä kortilla. Sittenhän ne rupes saamaan viljoo ulkomailta. Kahvii myöhemmin. Kahvilaiva Heraklesta ootettiin ja sanomalehet piti ajan tasalla jotta missä se on tulossa millonnii. Varmasti se jollain lailla perille tuli kun sitä kahvii ilimesty.


Huvilassa kun oli kauppa (Juho `Jussi´ Häikiön, myöhemmin Antti Häikiön) ja siinä oli säkittäin niitä paahtamattomia kahvija, niin heillä oli yksi liiteri täynnä pilikettä. Ne olivat sinne halakopinnoon hauvaneet yhden säkin sitä kahvii, ja se jäi niille. Jotta niihen ei tarvinna korviketta juuva kun siellä evakkoreissulla.” (Lempi Häikiö, Naarva, s. 1913. Haastattelu 30.9.1997.)

Möhköläisten evakkoarkkuja. Toisessa tekstinä VÄINÖ TAHVANAINEN MÖHKÖ NUORAJÄRVI NO 19 37 KIURUVESI. J. Rytkösen evakkoarkun tekstit erottuvat selkeinä. Kuvat Ilomantsin Museosäätiö/Finna.


Useita evakkopaikkoja


Talvisodan aikana Ilomantsin Hattuvaarasta kotoisin oleva Riiko Maksimaisen perhe oli evakossa Iisalmen Kauppilanmäellä. Jatkosodan hyökkäysvaiheessa heidän evakkopaikkansa oli Enon Luhtapohjassa ja loppurytinöitten aikaan Kiuruvedellä. Tässä sodan viime vaiheen evakkopaikassa syntyikin isäntäväen ja evakoiden välille elinikäinen ystävyys. Kyläreissulla käytiin molemmin puolin.


Heinäkuun viimeisinä päivinä vuonna 1944 Hattuvaarassa taisteltiin. Tiestölle ja sisämaahan pyrkivät vihollisen joukot torjuttiin ja häädettiin Koitajoen itäpuolelle ja sieltä nykyisen itärajan taakse.


Riiko ja Veikko Maksimainen palasivat elokuussa 1944 ensimmäisten joukossa evakosta. Tuolloin paukkuivat vielä aseet Vellivaaran motissa ja Hattuvaaran kylän ympärillä vilisi vihollisen sotilaita. Veikkokin törmäsi yhteen metsässä:


”Sotilas näki varmaan vilkkaasti liikkuvan nuoren miehen. Haju ympäristössä oli kamala, sillä venäläisiä kaatuneita oli vesakot täynnä. Sirkeilän rakennusten ympärille tiedän haudatun ainakin 11 sotilasta. Meidänkin navettaan oli pudonnut heittimen kranaatti, mutta se oli jäänyt suutariksi.


Liekö sitten navetasta löytynyt kuollut venäläinen saanut ammuksen päähänsä. Sitten syksymmällä Makkolan talossa majaili puolestaan Lauri Törnin osasto. Yksi pitkä ja hoikka mies näki meillä maidon ostoreissullaan käydessään vaatimattomat eväämme. Hän kutsui minut illan hämärtyessä Makkolan aitoviereen, ja toi sinne ison laatikollisen näkkileipää. Tunnistin miehen, kun hänet 38 vuotta myöhemmin valittiin Suomen tasavallan presidentiksi.” (Veikko Maksimainen .)


”Myö oltiin tässä viimeisessä evakossa Iisalmen lähellä jossain kartanossa. Aitassa asuttiin. Äitillä oli pari lehmääkin mukana. Eno (Vilho Laatikainen) oli viilannut sormuksen ja antoi sen minulle lomalla käyvessään. Sormus putosi aitan lattianrakoon, ja se jäi sille tielleen. (Maria Härkönen, Naarva, s. 1933, haastattelu 22.9.2024).

Kolmen evakkoreissun matkaaja, Naarvasta lähtöisin oleva Maria (Äitiliini) Härkönen ja hänen nuorin lapsenlapsenlapsensa Karita. Kuva Armas Härkönen.


Venttiprikaatin vetäytyminen


Niin kuin kirjan alkajaisiksi jo todettiin, Neuvostojoukkojen suurhyökkäys Suomea vastaan alkoi Karjalan kannaksella kesäkuun 9. päivänä 1944. Se olikin jatkosodan verisin päivä, sillä 799 suomalaista sotilasta kaatui. Kymmenen vuorokautta myöhemmin, heinäkuun 19. ja 20. päivien välisenä yönä vihollistykistön tulitoiminta kiihtyi koko Maaselan kannaksen etulinjassa. Vihollisen partiointi oli vilkasta ja heidän joukkojensa selustasta kuului räjähdyksiä. Niiden arveltiin tulevan vihollisen omilta miinakentiltä, joita räjäyteltiin omien joukkojen etenemisen tieltä.


Heinäkuun 20. päivän aamulla vihollistykistö ampui noin 1 000 laukauksen tulivalmistelun Jalkaväkirykmentti 56:n kolmannen pataljoona lohkolle, joka sijaitsi Maaselän kannaksen pohjoisosassa. Keskityksen jälkeen noin komppanian vahvuinen vihollisosasto sai hyökkäyksellään aikaan läpimurron.


Maaselän kannaksella hyökkäsi armeijakenraali Kiril Meretskovin komentama, Karjalan Rintamaan kuuluva 32. Armeija, johon sisältyivät pohjoisosassa, Seesjärven lähellä häärivä 176. Divisioona, keskellä oli 289. Divisioona ja itäistä Äänisen rantaa myötäili 313. Divisioona. Yleisesikuntaeversti Matti Koskimaan kirjassa ”Karhumäestä Ilomantsiin” (WSOY 2002) on sivulla 38 kartta n:o 4, jonka mukaan 32. Armeijan voimat kesäkuussa 1944 olivat 34 000 miestä, 23 panssaria, 540 tykkiä ja kranaatinheitintä ja 100 lentokonetta.


Neuvostojoukkoja vastassa oli kenraalimajuri Einar Mäkisen johtama II (toinen) Armeijakunta. (Kartta 3 ja luettelo Koskimaan kirjasta, Neuvostojoukot näkyvät haaleampina.)

21.Prikaatin eli Ventin urhea vetäytymistaistelu


21. Prikaatin Perinneyhdistyksen puheenjohtaja Osmo Suominen toteaa osaston julkaisussa ”Korpisodasta Perinnetyöhön - Venttiprikaati sodan ja rauhan päivinä (2009) että prikaatin taivalta Maaselän kannaksen Vansjärveltä Ilomantsiin kartalta katsoessa voidaan todeta, että taistelujen tie oli ”korpisotaa” alusta loppuun asti.


”Lähes 200 kilometrin matka läpi korpien ja niitä halkovien vesistöjen, usein vailla mukana kulkevaa huoltoa, on vaativa tehtävä kenelle tahansa jo rauhallisten olojenkin vallitessa. Kun tähän lisätään koko matkan jatkuva ”kissa ja hiiri-leikki” perässä tulevan, voimasuhteiltaan moninkertaisen vihollisen kanssa, käytössä olevien ja muiden joukkojen jatkuvat alistukset sinne ja tänne, tietoisuus siitä, että tappioita tulee omien voimien vähäisyyden takia välttää ja komentajan kokoaikainen mukanaolo ”etulinjan” läheisyydessä, jos sellaista nyt viivytystaistelussa katsotaan olevan, ei tehtävä todellakaan ollut helpoimmasta päästä.”


Kovin suuri luotto ei Päämajassakaan ollut Venttiprikaatin selviämiseen. Krh-joukkueen alikersantti Erkki Vanhala, joka haavoittui Ilomantsin torjuntataistelussa on muistellut tapaamistaan vuonna 1950 kenraali A.F. Airon kanssa tämän kotona Heinolassa.


”Keskustelussa II Armeijakunnan alueella suoritetuista sotatoimista, oli kenraali lopuksi sanonut:


- Kuulkaas Vanhala, voin sen jo nyt teille sanoa. Me Päämajassa olimme varautuneet siihen, tietäen vihollisen moninkertaisen ylivoiman, että 21.Prikaatin taistelevat joukot eivät koskaan saavuta Suomen rajaa.” (Osmo Suominen.)


Irtautuminen etulinjasta


Kaikki vihollisen toiminta viittaa suurhyökkäykseen valmistautumiseen. (Sotapolku.fi)


KESÄKUU 20. PÄIVÄ


Klo 6:00 oli kaikki II Pataljoonan etulinjassa olevat pst-tykit siirretty taaksepäin. Pataljoonankomentaja lähetti upseerien välityksellä tiedon, että kaikki materiaali, jota ei välttämättä tarvita, on lähettävä taaemmalle linjalle. Ajoneuvojen naamiointiin kiinnitettävä erikoista huomiota.


Klo 9:00 Siirtyi 6.Div lohkon rintamavastuu 21.Prikaatille. Komentaja kenraali Fagernäsin luona. Majuri Rönnquist ilmoitti, että Koillisradan rintamalla on havaittu jotain erityistä hyökkäykseen viittaavaa. Pyydetty ilmatiedustelua.


Klo 9:30 JR33 alistetaan 21.Prikaatille.


Klo 15:00 II/21.Pr Komppanianpäälliköt olivat puhuttelussa, jossa saivat pataljoonan siirtoa varten lähempiä ohjeita. Savolainen (7./21.Pr) jää asemiin Korsulammen linjalle ja varmistaa "Neljän tien risteykseen"- päin ja Sassinlammen maaston. Susitaival (6./21.Pr) lähtee Neljän tien risteyksestä, Korsulammen kautta Saravaaraan. Lentilä (5./21.Pr) vetäytyy Akkaharjun kautta Sahakylän pistoraidetta pitkin, Ojalammen kautta Saravaaraan.


Klo 15:20 Käsky Karvista, että i (=irtautuminen) on klo 16:00. Jääk.K alistettu majuri Luukolle (II/21.Pr), jonka irtautuminen on klo 20:00. Jääk.K viivyttää Korsulammin maastossa. Vihollinen oli kahdella komppanialla saanut haltuunsa kaksi tukikohtaamme Liistelammen suunnalla. (Leijonatukikohta ja 10./JR56)!


Klo 15:30 I/21.Pr komentaja sai tiedon, että irtautuminen nykyiseltä etulinjalta alkaa klo 16:00 oikealta alkaen.


Klo 15:45 III/21.Pr komentaja, everstiluutnantti Koponen sai puhelimitse käskyn pataljoonan irrottamisesta Vansjärven lohkolta ja siirtymisestä taaempaan asemaan, Mokkojärvi - Vitsajärvi lohkolle.


Klo 16:30 III Pataljoonan marssikäsky: Pataljoonan kuormasto ylittää marssikynnyksen Veljeslammet itäinen - läntinen tienhaaran klo 18:30 järjestyksessä EK, KRHJ, KK, 9.K ja 10.K ja marssii Ponnen tiehaaran ja Nuolen pysäkin kautta Nuolen tietä taaemmalle linjalle, missä opastus Osterjoen varteen. Jääkärijoukkue (-1 ryhmä), 9.K, 10.K:n pääosat, 3 joukkuetta kummastakin) irrottautuvat linjasta klo 19:30 ja marssivat kuormaston jälkeen järjestyksessä: KK, 9.K ja 10.K. Jääkärijoukkue (3 ryhmää) vetäytyy Punnun tiehaaraan, missä varmistaa Ahvenjärven tien suuntaan, kunnes IV/21.Pr on sivuuttanut tiehaaran. Sen jälkeen Jääkärijoukkue vetäytyy Nuolen tien suunnassa taaempaan asemaan klo 6:n mennessä. Viivyttämään jääneet tst-osat; yksi ryhmä jääkärijoukkueesta, vänrikki Särkilahden johdolla, luutnantti Kulmalan (10.K) ja luutnantti Nelikiven (9.K) joukkueet irtautuvat etulinjasta seuraavasti: Vänrikki Särkilahti klo 19:30, luutnantti Kulmala klo 20:00 ja luutnantti Nelikivi klo 20:00. Särkilahden vetäytyessä Pienkylän - Vansjärven tiehaaran varmistaen tiehaarasta noin 500 m pohjoiseen Pienikylään menevän tien, kunnes joukkueemme ovat vetäytyneet Vansjärven tieltä. Tämän jälkeen vänrikki Särkilahti vetäytyy Hansteen pysäkin ja Nuolen pysäkin kautta. Muut viivytysosastot vetäytyvät Ponnen tiehaaran ja Nuolen pysäkin kautta. Pioneerit suorittavat teiden miinoitukset viivytysosastojen jäljessä.


Klo 18:00 Tykistö ja krh lähteneet liikkeelle.


Klo 19:45 II AK:n puhelinsanoma: Siirtyminen taaempaan asemaan on aloitettava heti. Erikoista huomiota on kiinnitettävä Pienikylän varmistamiseen (Malu), kunnes 6.Divisioonan entisellä lohkolla olevat joukot ovat vetäytyneet niin kauas, etteivät enää ole saarrostusuhkan alaisia. Hätätilassa on 21.Pr komentaja oikeutettu käyttämään yhtä pataljoonaa tähän tehtävään. Tästä on kuitenkin ilmoitettava minulle etukäteen. Tämän käskyn sisältö on tiedotettu komentajille puhelimitse jo tänään klo 15.25. II AK:n komentaja kenraalimajuri Mäkinen.


Klo 21:00 II/21.Pr Päävoimat irtautuivat hyvässä järjestyksessä. Komentaja lähti klo 22:00 Korsulammen maastoon. Pst-tykit saivat irrottautua ja siirrettiin Ojalammen tienristeykseen.


Klo 21:15 Pataljoonalle käsky lähettää 1.Divisioonalle heti yksi komppania Liistepohjaan.


Klo 21:40 Viivytysosaston viimeiset miehet ohittivat Veljeslampien tiehaaran noin klo 21:40.


Klo 22:00 Saapuivat prikaatinkomentaja ja esikuntapäällikkö uudelle komentopaikalle.


Klo 22:30 II/21.Pr Vihollinen aloitti keskityksen Loukku lohkon vasemmalle puolelle ja Rajakukkulan maastoon, tyhjiin asemiin.


IV/21.Pr:n irtautuessa joutui sen pataljoonankomentaja toteamaan pataljoonan taisteluarvon kokonaan kyseenalaiseksi. Nämä karkurit, "hipsijät", olivat melkein yksinomaan entisiä JR101:n miehiä. Näistä miehistä muodostettiin työkomppania suoraan prikaatin alaisuuteen, jotka osallistuivat kenttävarustelu- ja tietöihin. IV/21.Pr jäi näin vain muutama taistelukelpoinen komppania. Tästä eteenpäin ei pataljoonaa enää koviin paikkoihin uskallettu yksin päästää.

Karhumäen ja Malun asemien välillä oleva rautatiesilta Karhumäessä lentämässä ilmaan. Samanaikaisesti räjäytettiin vieressä oleva maantiesilta joka yhdisti Karhumäen eteläpuolen ja pohjoispuolen toisiinsa. Siltojen yhteinen panosmäärä oli noin tuhatviisisataa kiloa. Pindusin ja Karhumäen viivytystaistelut 1944.06.20. SA-kuva.


Kamppeet kasaan


Vansjoella Karhumäestä itään iltapäivän paahtavassa kuumuudessa 21. Prikaatin kolmannen kranaatinheitinjoukkueen lähetti saapui hengästyneenä ilmoittamaan, että kamppeet kasaan, nyt irrottaudutaan asemista ja koko paikkakunnalta. Kaiken tulee tapahtua niin salaisesti, ettei vihollinen huomaa koko asiaa. Puhelinkaapelia ei kerätä pois. Korsuja ei hävitetä räjäyttämällä tai polttamalla.


- Illalla olimme valmiit lähtemään kohti tuntematonta tulevaisuutta, raumalainen Antero Tiirikka kertoo.


Jalkaväkirykmentti 33:lla vahvennettu 21. Prikaati eli ”Ventti” vetäytyi taaempaan asemaan Karhumäen Osterjärven linjalle. Karhumäen kaupunkia ei suomalaisten kannattanut puolustaa, joten se jäi pääpuolustuslinjan etupuolelle. Tutuksi tulleita asemia Vansjärveltä ei kuitenkaan ihan kokonaan unohdettu. ”Tuntosarviosastot” pitivät vastustajaan kosketusta. Esimerkiksi Venttiprikaatin kolmannen pataljoonan joukkueenjohtaja, luutnantti Osmo Särkilahti oli yhden ryhmän kanssa liikkeellä.


- Kuuden tunnin aikana purimme pienen puusillan. Ladoimme puut kauniisti pinoon miinoittaen ne kasapanoksella. Saman poikamaisen ilkeyden teimme myös korsun luokse jääneelle heinäpaalin puolikkaalle. Tämän lisäksi ”näyttelimme” asemien rakentamista. Pitihän ahkeruutemme näkyä naapurin puolelle, hän kertoo.


(Artikkeli Armas Härkönen. Lähteet: Kirjoittajan haastatteluaineisto. Matti Koskimaa: Karhumäestä Ilomantsiin. Antero Tiirikka: ”Oleksä pappa ampun jonku?”.)


Taaemman aseman taistelut 21. – 23.06.44


KESÄKUU 21. PÄIVÄ


Klo 1:00 Käsky Karvista, että loput I/21.Pr alistetaan 1.Divisioonalle Itäsillan maastoon. Käsky annettu heti I Pataljoonalle. (3./21.Pr komppania oli jo lähtenyt aikaisemmin).


IV/21.Pr viimeiset osat sivuuttivat Ponnen tiehaaran, jonka jälkeen 2 ryhmää jääkärijoukkueesta vetäytyi IV Pataljoonan jälkeen Nuolen tien suuntaan, yhden ryhmän jäädessä luutnantti Ikävalkon kanssa partiomaan Vansjärven suuntaan, missä se Sappilammen maastossa klo 6:00 teki havainnon, että ryssä ampui vanhoissa asemissaan pk:lla ja kk:lla. Vetäytyminen onnistui siis erittäin hyvin aivan vihollisen huomaamatta.


Klo 1:25 Kurenmaa soitti (JR33 komentaja), että kaikki hyvin. Kapteeni Virtanen (Op.Tsto) viemässä käskyä Luukolle, että II/21.Pr miehittää Malun tien molemmin puolin. Kurenmaalle käsky, että siirtää yhden pataljoonan Saravaaran maastoon.


Klo 2:00 Kävi everstiluutnantti Wahren esikunnassa saamassa käskyn 1.Divisioonalle alistamisesta. Kapteeni Virtanen tuli ilmoittamaan komentajalle, että pataljoona kokonaisuudessaan otti vastaan Wahrenin linjan. Viljakaisen pataljoona (I/JR56) ei päässyt läpi Maaselän aseman luona, vaan se tuli Ojalammen tien kautta ja heitettiin Saajärvelle.


Klo 2:10 Ilmoitus Känsästä, että pataljoona (III/21.Pr) on miehittänyt Nuolen tien varren.


Klo 2:45 Käsky Känsälle (III/21.Pr): 22.6.1944, klo 3:00 alkaen on Känsä alistettu JR33 komentajalle.


Klo 5:20 I/21.Pr perillä Krivin tiehaarassa. Se alistetaan 1.Divisioonalle. Pataljoonaa ei saa käyttää ilman Karvin lupaa. (1.Div).


Klo 5:45 JR33 Karhumäen rautatiesilta räjäytetty.


Klo 7:30 Saapui IV/21.Pr pääosa Kumsjärvelle, missä siirtyi marssilepoon.


Klo 10:15 Jääkärikomppania sai ensimmäisen kosketuksen vihollisen 10 miehiseen partioon, joka heti vetäytyi saaden tulta niskaansa. Kosketus saatiin rautatien pistokkeen länsipuolella.


Klo 10:25 Ilmoitus Karma 47:ltä (JR33), että klo 8:20 oli ensimmäinen kosketus viholliseen Vankileirin pohjoispuolella. Tykistö hajotti noin komppanian vahvuisen vihollisen osaston.


Klo 13:00 Komentaja ja kapteeni Hirsso lähtivät Jääkärikomppanian luo. Kapteeni Hirsso jäi ampumaan ryssiä ja komentaja palasi takaisin ja määräsi Jääkärijoukkueelle paikan, missä ruveta viivyttämään, kun Jääkärikomppania vedetään pois. Kaksi tankkia ajoi yllättäen Jääkärikomppanian jälkeen, joka hyppäsi pyörille ja ajoi Haaremin sillalle, jossa sai sen melkein kiinni. Haaremin silta jäi räjäyttämättä. Kapteeni Hirsso ja tulenjohtue yrittivät ensin ehtiä autolle, mutta kun se ei onnistunut, lähtivät he juoksemaan pois tieltä ja pääsivät pakoon. Auto ja sen kuljettaja, yksi tulenjohtueen mies ja kaksi jääkäriä jäi tulematta.


Klo 14:00 JR33 Vihollisia kaupungin alueella arviolta kaksi komppaniaa ja ne ovat edenneet saha-alueelle asti. Klo 16 mennessä vihollisia oli arvioitu saapuneen kaupunkiin kaksi pataljoonaa.

Vetäytyminen taaempiin asemiin. Kartta Matti Koskimaa: Karhumäestä Ilomantsiin.


KESÄKUU 22. PÄIVÄ


Klo 14:30 III/21.Pr Ylikersantti Lahtelan partio ilmoitti saaneensa kosketuksen viholliseen. Hirvaslammen eteläpuolella havaitsi partio ryssien kärkiosaston, noin 50 miestä, matkalla Nuolen tietä länteen. Partiomme vetäytyi Hirvaslammesta noin 1,5 länteen olevan joen yli jatkaen tiedustelua.


Klo 15:00 III/21.Pr Vitsajoen suusta, noin 500 m koilliseen olevalla kukkulalla on havaittu noin 200 ryssää teltanpystytyspuuhissa. Oma tykistö antoi maastoon hyvän keskityksen, joka osui kohdalleen. Keskityksessä tuhoutui yksi ryssän kolmesta RK:sta, joita ryssä yritti tuoda asemaan. I/21.Pr Vihollinen ajoi hyökkäysvaunulla esteen eteen (Klim), tulittaen maantien suunnassa olevaa tukikohtaa. Samanaikaisesti ampui vihollinen krh:lla ja tykistöllä taakse. Klimin jälkeen tuli näkyviin kaksi kevyempää vaunua, jotka jäivät halkopinojen luo ja tulittivat sieltä. Tämän jälkeen vihollinen aloitti hyökkäyksen tien molemmin puolin, mutta lyötiin takaisin, sen kärsiessä noin 50 - 60 miehen tappiot. Meidän 45 mm pst-tykki ampui kaksi kevyempää vaunua liikuntakyvyttömiksi.


Klo16:45 I Pataljoonan loppuosa Osterjärven pohjoispäässä. (2.K. alistettuna Os. Glanzille).


Klo 20:20 III/21.Pr. Ryssä aloitti hyökkäyksen noin kahden pataljoonan voimin Vitsajärven pohjoispuolella. Kiivaasti tulittaen jv-aseillaan, RK:lla ja krh:lla sekä rynnäten massoittain Venehjoen yli, saivat ryssät haltuunsa joen länsirannalla olevan tst-etuvartioasemamme, jotka oli miehittänyt alikersantti Suden ryhmä 11.K:sta ja esikunnasta koottu alikersantti Sassin ryhmä. Alikersantti Sassi hermostui ryssien hyökkäyksestä siinä määrin, että veti miehensä pois asemista enempää vastarintaa tekemättä, alikersantti Suden ja erään korpraalin jäädessä jatkamaan taistelua etuvartiossa. Tämän jälkeen alikersantti Sassi karkasi taistelupaikalta, vetäen miehensä mukanaan aina pataljoonan komentopaikalle asti. Täällä pataljoonankomentaja everstiluutnantti Koponen alensi alikersantti Sassin, prikaatinkomentajan luvalla, taistelussa osoitetusta pelkuruudesta sotamieheksi ja lähetti karanneet miehet takaisin 10.K:n. Taisteluetuvartioaseman saavutettuaan, ryssät jatkoivat hyökkäystään massoittain noin 600 - 700 metriä lännempänä olevaan päävastarintaasemaamme vastaan. Noin 1,5 h kestäneen kiivaan tulitaistelun jälkeen pysäytettiin ryssien hyökkäys jv-aseidemme, tykistön yhtämittaisella ja tehokkaalla sulkutulella esteittemme eteen, noin 100 m päähän asemistamme. Ryssien todettiin kärsineen mitä raskaimpia tappiota (noin 250 kaatunutta) sulkutulessamme. Erikoinen kiitos on annettava tykistömme tarkalle tulelle ja poikiemme rauhalliselle ja taitavalle toiminnalle.


Klo 20:35 Vihollinen on tehnyt läpimurron Parantolan ja Äänislinnantien välillä. JR33 komentaja on saanut luvan käyttää reservissä ollutta pataljoonaansa.


Klo 21:30 III/21.Pr Kun tilanne ei ollut vielä täydellisesti selvinnyt, lähetti pataljoonankomentaja reservissä olleen vääpeli Tiljanderin joukkueen (11.K) kapteeni Laineen käyttöön, koska hänelle luvattua saumaosastoa JR33:sta ei kuulunut ja myöhemmin ilmoitettiin, ettei hän saakaan sitä käyttöönsä. Taistelun kuluessa rupesivat ammukset loppumaan 10.K:sta ja AJP:lta, koska puhelinyhteyttä ei ylöspäin saatu, tilasi pataljoonakomentaja radiolla täydennystä sekä lähetettiin lähetti JR33:n esikuntaan selostamaan tilannetta ja tilaamaan patruunatäydennystä, joka saapuikin klo 22:20.


Klo 22:00 III/21.Pr Tykistön kranaatit alkoivat loppua, eikä täydennystä vielä kuulunut. Pataljoonankomentaja määräsi yhden heittimen KRHJ:sta siirrettäväksi Venehlammen länsimaastosta Käärmeharjun takamaastoon, mistä se pystyy ampumaan Vitsajärven pohjoispuolelle. Näihin aikoihin alkoi ryssien painostus heikentyä lopullisesti. Ryssät alkoivat kaivautua asemiemme eteen ja evakuoida kaatuneitaan ja haavoittuneitaan. Tuntui kuin vihollinen olisi ryhmitellyt joukkojaan uudelleen. Tykistön täydennys saapui klo 23:30 ja tilanne näytti turvalliselta.

Viimeiset suomalaiset vetäytyivät Karhumäestä 22.6.1944. SA-kuva.


Ventin riveihin


”Kriviltä meidät siirrettiin Seesjärven rannalle Maaselän kannaksen pohjoisosaan. Sieltä taas etelämmäksi 27.12.1943. Osastomme (II/9/III/JR5) siirrettiin juuri perustettuun 21. jalkaväkiprikaatiin, siinä meistä tuli toinen pataljoona ja viides komppania. Prikaatin komentajaksi tuli eversti Torvald Ekman. Meidän venttiprikaati oli pääjoukko tuossa taistelutehtävässä, joka käsitti vetäytymisen Maaselästä Ilomantsiin. Se oli äärimmäisen raskas matka. Sellaisen rääkin kokematon ei voi mitenkään käsittää, kuinka paljon nuori ihminen kestää, kun on pakko.


Vansjärven tukikohta oli meidän viimeinen tukikohtamme Maaselässä. Sieltä lähdimme ”kotimatkalle”, eli vetäytymään 20.06.1944. Salaa kun lähdettiin, määrättiin kaksi miestä kaksi miestä joukkueesta `viivyttämään´. Palosen Helge ja minä. Kyllä jännitti, vaikka ajaksi määrättiin vain puoli tuntia. Ei minuuttiakaan ylimääräistä aikaa ollut.


Tasan puolen tunnin päästä käytiin vielä kaikkiin kolmen korsun kamiinoihin lisäämässä puita, että vihollinen näkee savusta meidän olevan vielä paikalla. Vaikka oli päivä ja kesäkuu, oli ilma hyvin kylmä, joten korsun lämmitys ei tuntunut oudolta.


Onnistuimme lähtemään salaa. Ei kyllä mennyt kuin reilu kilometri, kun takaamme alkoi kuulua äänia ja meitä jo seurattiin. Pääsimme ihan rauhassa seuraavalle puolustuslinjalle. Se linja olikin sitten pääpuolustulinja ja siinä kohdassa paikan nimi oli Saravaara. Komppaniamme sai sen tien kohdan vastuulleen, joukkueestamme tehtiin reservijoukkue.


Ei mennyt kauankaan, kun vihollinen oli ryhmittynyt asemiin vastapäätä. Siitä alkoi kohdallamme hirmuisen ankara kesä. Se edellinen yö siellä korsussa jäi viimeiseksi katon alla nukutuksi pariin kuukauteen. Tämän jälkeen nukuttiin siinä missä oltiin ja jos tilanne salli. Ei ollut puhettakaan mistään huoneesta tai teltasta suojaksi. Täällä alkoi myös varsinaiset yhteenotot, isommat ja pienemmät.


Se taistelu kun kesti kello seitsemään asti sinä juhannusaamuna. Tykistö kyllä pehmitti vihollista tosi ankarasti. Oli hurjaa kuunnella, kun kuusituumaiset tykinammukset ujelsivat yli ja räjähtivät tuossa alle sadan metrin päässä. Ne menivät meidän kohdalla melko matalalla. Meteli oli niin kova, että viikon verran ulisi korvissa niin, että väkisin teki mieli lyödä maihin.


Kyllä siellä oli vihollisellakin kovat oltavat, kun niitä bunkkereita putsattiin. Käsikranaattia sisään, konepistoolista muutama suihku ja taas `ruki ver´ ja `idi sudaa´ -huutoja päälle. Muutamia tuli vielä elävänä. Kaatuneita oli paljon. Niitä oli taisteluhaudoissa kahta ja kolmeakin ruumista päällekkäin. Kun varsinaiset taistelut olivat ohi, alkoi sotasaaliin, tai paremminkiin sotamuistojen kerääminen.


Maksoi ne taistelut meillekin. Kerrottiin että 70 miestä oli omat menetykset, kaatuneina ja haavoittuneina. Kapteeni Savolainenkin haavoittui jo yöllä, mutta hän johti kuitenkin koko operaation aamuun saakka. (Torsti Nordman: Maaselästä Ilomantsiin (2016) Omakustanne.)


KESÄKUU 23. PÄIVÄ


Päivällä II/21.Pr Vihollinen tarkkuutti aseitaan maantien suunnassa ja keskitti joukkojaan Kalliojärven pohjoispäähän.


Klo 14:40 Saapui 21.Prikaatin käsky II/JR33:n valmistautumisesta marssille, autokuljetuksin, Juustjärven suuntaan.


Klo 20:00 Tuli ilmoitus Luukolta, että vihollinen todennäköisesti valmistautuu hyökkäämään. Kalliojärven itäpuolella on havaittu noin pataljoonan verran vihollista ja tien ja Kalliojärven välissä noin kaksi komppaniaa, sekä Mokkojärven luoteispuolella on myös havaittu liikettä.


III/JR33 Vihollinen aloitti lentohyökkäyksen noin 10 maataistelukoneella ja hävittäjällä sekä kiivaan tykistö- ja krh-keskityksen asemiamme vastaan. Voimakas tulivalmistelu keskittyi erityisesti Parantolanmäelle, Äänislinnan tien suuntaan ja Eteläkukkulalla oleviin asemiimme. Tulivalmistelua seurasi vihollisen hyökkäys suurin voimin Parantolanmäen, Äänislinnan tien ja rautatien suunnissa. Tykistömme ja jv-tuli aiheutti viholliselle suuria tappioita, mutta sen onnistui siitä huolimatta tunkeutua asemiimme Parantolanmäen ja Äänislinnan tien suunnissa. Parantolanmäeltä, jonne vihollinen hyökännyt noin 100 miehen voimin, se karkotettiin vastaiskulla (10.K - 2J + JääkJ/III/JR33, johtajanaan kapteeni Railio).


Klo 21:20 II/21.Pr Vihollinen aloitti hyökkäyksen Kalliojärven itäpuolella. Vihollinen hyökkää siinä noin kahden rykmentin voimalla ja sai aikaa murtuman. Kapteeni Savolainen reservin ja Jääkärijoukkueen kanssa sai käskyn tehdä vastaiskun, josta tuli hyvin verinen. Kalliojärven tukikohdan miesten vetäydyttyä, antoi komentaja käskyn kerätä kaikki lähetit ja komentopaikalla olevat miehet ja lähettää ne varmistamaan Kalliojärven ja Osterjärven välistä kannaksen. Lisäksi apuun tuli kapteeni Ahola pst-joukkueen ja tulenjohtueen kanssa. Kannakselta lähetti kapteeni Ahola osan miehistä kapteeni Ristikartanoa ja kapteeni Savolaista vastaan ja hyökkäsivät Kalliojärven eteläpäästä, järven itäpuolella olevaa tukikohtaa vastaan ottaen sen haltuunsa. Vihollinen oli tällä välillä päässyt valumaan metsään tukikohtien taakse, joten Savolainen vastaiskujoukot olivat motissa. Tämäkin selvisi, kun luutnantti Tuure (IV/21.Pr) tuli avuksi ja ryhtyi vastaiskuun KRHJ:n tuliasemista. Luutnantti Koskinen Pioneereista saapui myöskin ja hän meni vänrikki Peronnin? opastuksella yhteen tukikohtaan, jossa oli raskaan krh:n tulenjohtue ja varmisti siinä, että vihollinen ei päässyt levittämään sisäänmurtokohtaa. Kapteeni Savolainen keräsi joukot ja sai lopullisesti klo 6:00 haltuunsa vanhat asemat, saaden samalla 5 vankia. Takamaaston puhdistuksessa saatiin myös vankeja, joita kaikkiaan kertyi 35 kappaletta. Kapteeni Savolainen haavoittui heti toiminnan alussa polveen, mutta johti kuitenkin taistelua loppuun saakka. I/21.Pr Jääkärijoukkue, KRHJ ja 1.Komppania tulivat komentopaikan korkeudelle, mutta eivät osallistuneet muuhun kuin takamaaston puhdistukseen. Pataljoonan tappion 14 kaatunutta (ltn Nummi) ja 16 haavoittunutta.


Ilmoitus Luukolta, että sisäänmurto on tapahtunut Kalliojärven kaakkoispäässä, Malun tien suunnassa, nopea apu tarpeen.


Klo 21:30 IV/21.Pr Prikaatin esikunta hälytti pataljoonan vastaiskuun. 15.K lastattiin heti autoihin ja alistettiin majuri Luukolle Saravaaran suunnalla.


Klo 22:10 I/21.Pr Pataljoonan alistus 1.Divisioonalle päättyi ja se alistettiin takaisin 21.Pr:lle. Sähke, jonka mukaan everstiluutnantti Kurenmaa on ylennetty everstiksi ja majuri Luukko everstiluutnantiksi.


Klo 23:30 Käsky Pataljoona Tuomaiselle: III/JR33 siirtyy Tsopinan länsipuoliseen maastoon, jossa on käytettävissä joko Karhumäen tai Saravaaran suuntaan. Autoton ehdottomasti jätettävä pataljoonan käyttöön, sillä siirrot tehdään autoilla. Pataljoonankomentajan on viipymättä otettava yhteys Luotsi 5:n. (21.Pr komentaja).

Majuri Luukko ylennettiin everstiluutnantiksi. Kuvassa hän on antamassa ohjeitaan irroittautumisesta komppanian päällikölleen luutnantti Lentilälle Porajärvellä 7.7. 1944. SA-kuva.


Sotamies Viljo Vättö - mies, joka halusi olla viimeinen


Syksyllä 1943 kivääriryhmän johtaja, alikersantti Heikki Virtanen sai ryhmäänsä kaksi täydennysmiestä. He olivat nuorinta mahdollista ikäluokkaa. Osasto 10./III/21.Pr. toimi linnoitustöissä Karhumäen pohjoispuolisessa maastossa.


”Molemmat miehet olivat tavallisen suomalaisen jermun näköisiä sillä erotuksella, että toinen oli hintelä ja toinen voimakasrakenteinen. Kiinnitin erikoisesti huomiota jälkimmäiseen, olimmehan jalkaväen miehiä, aselajin, jossa palvelu asettaa ruumiillisen kestävyyden kovimmalle koetukselle. Kun hän esittäytyi ”karhunkämmenineen”, olin jo ratkaissut, että hänestä tehdään pikakivääriampuja, kuten myös tapahtui.


Tämä mies oli nimeltään Viljo Vättö, hämäläisen isän ja karjalaisen äidin poika. Tukan vaaleus, leveäharteisuus, karhumainen käynti ja erikoisesti harvapuheisuus osoittivat kuitenkin, että hämäläisyys oli olemukseltaan saanut voiton. Lähempi tutustuminen häneen kävi hitaanlaisesti, sillä hän ei yleensä puhunut mitään, ellei kysytty, ja toiseksi, koska ”haastattelijakin” oli hämäläinen.


Helmikuun alkupäivinä 1944 tuli lähtö eteen, meille se oli tuttua, mutta uusille miehille se oli aivan uutta ja ihmeellistä. Yksikkömme joutui tällä kertaa Vansjärven lohkolle Krivin ja Hiisjärven väliin.”


Valorakettia piti kokeilla


”Heti ensimmäisellä vartiovuorollaan sotamies Vättö kunnostautui, mutta vähän omituisella tavalla. Joukkueenjohtaja oli antaessaan ohjeita vartioon menevälle Vätölle ilmoittanut, että jos tulee hätätilanne, esim. vihollisen yht´aikainen hyökkäys, on hänen ammuttava punainen raketti. Punaisen raketin ampuminen taas aiheuttaa sen, että tykistö alkaa ampua sulkua ennakolta laskettuihin maaleihin. Kävi kuitenkin niin, että Vättö, huolimatta siitä, ettei mikään vaara uhannut, heti alkajaisiksi pamautti punaisen raketin ilmaan. Niinkuin arvata saattaa, tämä tiesi hälytystä tykistön tulipatterissa. Ennen kuin sieltä kuitenkaan ryhdyttiin ampumaan sulkua, tiedusteltiin varmuuden vuoksi asiaa korsustamme. Joukkeenjohtaja ei tiennyt uhkaavasta vaarasta mitään. No, se tietysti aiheutti tietysti hälytyksen myös korsussamme, ja riensimme ottamaan selkoa asiasta paikan päälle.


Vättö seisoi kaikessa rauhassa vartiopaikallaan eikä tiennyt mitään punaisen raketin aiheuttamasta hälinästä. Kun joukkueenjohtaja kysyi, miksi hän oli ampunut punaisen raketin, kuului vastaus jotenkin tähän tapaan:


- Koska en ole aikaisemmin ampunut punaista rakettia, halusin nähdä minkälainen se on palaessaan.


Tämän jälkeen hän sai kuulla eräitä valittuja sanoja muistutukseksi. Kuullessaan moitteet ei hän ollut mitenkään ”murtuneen” näköinen, päinvastoin, vaikutti paremminkin siltä, kuin hän olisi hymyillyt. Pidin häntä kaikkea muuta kuin yksinkertaisena.”


Lähtö kohti kotimaata


”Suurhyökkäys oli alkanut Kannaksella, ja se vaikutti luonnollisesti tavalla tai toisella kaikkiin rintamaosiimme. Yöllä 13/14.6 oli vihollinen härnännyt meitä antamalla aseittensa puhua ja levittämälle eteemme savuverhon. Hyökkäystä ei kuitenkaan kuulunut. Irtautumisemme alkoi 20.6. Yhden miehen joka ryhmästä piti jäädä viimeiseksi mieheksi seuraamaan tilanteen kehitystä naapurin puolella. Kun joukkueenjohtaja oli tuskin ehtinyt päättää selostuksensa ja ennen kuin ehdin kysyä vapaaehtoista, kuului selkäni takaa jämerä ääni, joka pyysi lupaa saada jäädä vartioon. Vilkaisin taakseni ja totesin, että kysyjä oli sotamies Vättö. Hän sai luvan jäädä, olipahan tilaisuus ansaita kannuksensa heti alkuun. Seurasi noin 30 kilometrin marssi helteessä, jonka jälkeen asetuimme linnoitetulle alueelle ”Nuolen tien” varteen. Vättökin oli jo mukana, hän oli suoriutunut tehtävästään hyvin.”


Juhannusaaton taistelu


”Ryhmälläni oli jonkin matkan päässä varsinaisesta linjasta eteentyönnetty vartiopaikka korsuineen. Oli juhannusaatto 1944. (Perjantai 23.6) .Vihollinen alkoi juhlia sitä omalla tavallaan. Pian oli käynnissä sellainen rytinä, että nipin napin ehdimme miehittää asemat torjuaksemme hyökkäyksen. Vättö oli pikakiväärinsä takana ja ampui sellaisella vauhdilla, että ainakin siitä kohtaa oli turha pienin voimin yrittää. Itse olin vasemmalla laidalla konepistoolini kanssa huolehtimassa, että etteivät pääse kiertämään taaksemme. Kaikki miehet olivat paikoillaan ja hoitivat hyvin tehtävänsä. Vain yksi mies livisti heti hälytyksen tapahduttua ja vei arvokkaan konepistoolin mukanaan. Sanoin arvokkaan, koska ryhmälläni ei ollut muita konetuliaseita kuin Vätön pikakivääri ja minun konepistoolini, muilla oli kiväärit. Sattui kuitenkin niin onnettomasti, että minunkin konepistoolini tuli taistelukevottomaksi juuri kriitillisellä hetkellä. Painoin liipasinta, mutta sain ruudit silmilleni. Patruuna oli ollut viallinen, ja luoti jäi piippuun.


Hyppäsin taisteluhaudan penkan yli taaksepäin hakemaan miestä, jolla olisi puhdistuspuikko, saattaakseni aseen kuntoon, tai jos sitä ei saada kuntoon, hankkiakseni uuden aseen.


Taistelulähetti, sotamies V. Ojala törmäsi silloin vastaani ja huusi vetäytymismääräystä. Vihollinen oli oikealla tunkeutunut taisteluhautaamme, ja siinä aikaisemmin taistellut suomalainen ryhmä oli jo vetäytynyt. Koko ryhmäni lähti samalla taaksepäin muiden tasalle. Vetäydyimme hitaasti, mutta vähimmin kiirettä näytti pitävän Vättö, joka ärsyttävän hitaasti hinasi pikakivääriä olalleen, ennenkuin aloitti vetäytymisen.”

Kuvituskuva: Pikakivääri- ja konepistoolimiehiä tupakkatauolla korpimaisemassa. Kuva Mannerheim-ristin ritari Tauno Suhosen kotialbumi.


Patruunat käyvät vähiin


”Taistelu jatkui taaemmissa asemissa taukoamatta monta tuntia. Meillä oli edullisemmat asemat kuin vihollisella, joka joutui ryntäämään ylöspäin kohti harjanteita, missä asemamme sijaitsivat. Niinpä onnistuimmekin, vihollisen moninkertaisesta ylivoimasta huolimatta, voittamaan taistelun ja katkaisemaan vihollisen läpimurtoyritykset. Tilanne oli yhteen aikaan tosin kriitillinen, kun patruunamme alkoivat loppua ja konetuliaseemme ampuivat enää kertatulta. Nopealla toiminnalla saatiin tilanne korjatuksi ja tarvittava määrä patruunatäydennystä hankituksi.


Hiljaisuus oli laskeutunut taistelukentälle. Vain haavoittuneiden valituksia kantautui välimaastosta, ja ne toivat järkyttävää viestiä valon juhlaan, olihan juhannusyö.


Välimaastossa oli korsu, jossa majailimme ennen taistelun alkua. Sinne olivat jääneet meidän kaikkien henkilökohtaiset varusteemme, koska hälytyksen jälkeen ei ollut enää tilaisuutta hakea niitä pois. Päätin tänä hiljaisena hetkenä mennä noutamaan varusteeni korsusta. Ilmoitin asiasta lähimmälle miehelle, etteivät luule minua viholliseksi, ja aloin hiiviskellä päämäärääni kohden. Aukko piikkilanka-aidassa löytyi helposti, sillä olin siitä monesti kulkenut läpi. Kun saavuin korsun luo, olivat maisemat ympäristössä huomattavasti muuttuneet, sillä monet vihollisista olivat siinä kohdanneet matkansa pään. Pelkäsin, että korsussa saattaisi olla uusia asukkaita, ja olin varovainen hiipiessäni sinne sisälle. Pian palasin takaisin retkeltäni reppu selässä ja karttalaukku vyölläni.


Ilmoitin sitten ryhmäni miehille, että hakekoon kukin varusteensa korsusta, sillä tie näytti selvältä. Hämmästykseni oli kuitenkin tavaton, kun eräs miehistä sanoi, että Vättö on jo hakenut omansa pois. En tiedä, missä välissä hän sen oli tehnyt, mutta tehty mikä tehty. Vain yksi miehistäni ei ollut kiinnostunut varusteittensa hakemisesta, mutta kun muut kävivät kukin noutamassa omansa pois, niin Vättö kävi hakemassa hänenkin varusteensa, joten kaikki tuli pelastetuksi. Olin saanut varmuuden siitä, että Vätöstä olin saanut ryhmääni miehen, josta en vähällä luopuisi.


En ole koskaan nähnyt niin nopeata ja ajankohtaista kunniamerkkien jakoa, jollainen tämän taistelun jälkeen tapahtui. Joukkueenjohtaja kysyi minulta, kenelle ryhmästäni ehdotan kunniamerkkiä. Sanoin ehdottavani sen sotamies Viljo Vätölle. Mikäli oikein muistan, mitaleja annettiin silloin kolmelle miehelle komppaniastamme ja kaikki olivat meidän joukkueestamme. Yksi mitalin saajista oli sotamies Vättö.”


Vihollismassa vyöryy


”Juhannuspäivänä jouduimme vetäytymään näistä asemista. Tuntui siltä kuin meren aallot olisivat pyyhkäisseet ylitsemme vihollisen muodossa. Massa vyöryi meitä kohti, oma tykistömme oli jo lakannut ampumasta, konekiväärit oli jo vedetty pois betonibunkkereista, ja pikakivääri oli nyt suurimpana aseena estämässä tuota ruskeanvihertävää vyöryä. Uraa-huudot raikuivat, ja metelin keskellä havaitsin, että miehiä juoksi ohitseni. Kun huusin, mihin he menevät, en saanut vastausta. Jätin asemat ja syöksyin ilmanpaineen saattamana korsuun, johon olimme olleet majoittuneina. Siellä ei ollut enää ketään. Kiinnitin kaikki konepistoolin lippaat vyölleni ja lähdin muiden perään. Pian tavoitin komppanian, ja siellä olivat ryhmäni miehet muiden mukana. Yksi kuitenkin puuttui – sotamies Vättö. Hetken kuluttua hänkin ilmestyi näkyviin pölyn seasta ja yhtyi joukkoomme, joka oli ottamassa kompassilukemaa, suuntana länsi. Ei ole ihme, että hänen tulonsa oli vähän hitaanlainen, koska hänellä oli pikakiväärinsä lisäksi vielä ”vintohka” toisella olkapäällään. Hän oli ottanut sen mukaansa, kun joku meikäläisistä oli kiireisessä lähdössä ”unohtanut” sen asemiin.”


Heikki Virtanen Kansa Taisteli – lehti N:o 2/1960.


Viivytysvaihe alkaa – Kumsan taistelut


”Prikaati vetäytyi viivyttäen kohti länttä ja Suomen rajaa, apunaan alkumatkasta JR33 ja yksi komppania JR56:sta. Tämä oli loistava esimerkki siitä, miten viivytysasemia porrastettiin syvyyteen: Ensimmäisessä portaassa oma viivytysosastomme (joukkue tai sen osa) peräytyi hiljalleen kohti varsinaista viivytysasemaa, pitäen koko ajan kosketuksen viholliseen. Toisessa portaassa, taaempana, oli jo toinen yksikkö (pataljoona tai sen osa) miehittänyt vastaanottoasemat sopivassa maastonkohdassa, samalla partioiden sivustoja ja lopulta kolmannessa portaassa oli kolmas oma osastomme rakentamassa ja varustamassa uutta ”kolmatta, taainta linjaa”. Taaimmainen linja sai hetken levähtää ja aikaa valmistautua, ennenkuin edessä olevat joukot vetäytyivät jo taisteluvalmiin linjamme läpi omiin uusiin tehtäviinsä” (Sotapolku, Ekman)


KESÄKUU 24. PÄIVÄ


Klo 00:05 Ilmoitus Luukolta, että Osterjärvi - Kalliojärvi kannas on otettu takaisin.


Klo 1:30 Ryssä aloitti uuden hyökkäyksen 9.K:n vasenta lohkoa vastaan Mottilammen eteläpuolella noin pataljoonan voimin, joka kuitenkin torjuttiin noin 1,5 h kestäneen kiivaan taistelun jälkeen tykistön ja jalkaväen tehokkaalla sulkutulella. Ryssät pääsivät osittain esteittemme läpi asemiemme eteen, missä ne sitten tuhottiin viimeiseen mieheen. Ryssien tappiot noin 150 - 200 kaatunutta ja 3 vankia. Sotasaalista saatiin yksi pienoisheitin, yksi pst-kivääri, 2 kpl konepistooleja lippaineen sekä valopistooli ja karttalaukku. Samoihin aikoihin liikehti ryssän pienempi osasto Junttakukkulan edessä (11.K:n lohkolla), missä sille tuotettiin noin 30 miehen tappiot.


Klo 3:00 Pataljoonankomentaja sai JR33 komentajalta käskyn valmistautua irrottamaan pataljoona puolustuslohkolta Mokkojärvi - Vitsajärvi. Vihollinen oli nimittäin päässyt sisäänmurtoon Karhumäessä, Eteläkukkulalla sekä vasemmalla puolellamme II/21.Pr lohkolla, missä sisäänmurto saatiin tukittua. Vääpeli Kiljanderin joukkue kutsuttiin takaisin pataljoonan komentopaikalle.


Klo 3:50 I/21.Pr siirto Kumsjärvelle alkoi.


Klo 5:00 Käsky 1/JR33:lle: Pataljoona ottaa asemat Nuolen tiehaaran korkeudelta, Kumsajoen eteläpuolelta, pitäen nykyisen asemat mahdollisimman kauan. Rykmentti tulee irtautumaan Karhumäestä ja 21.Prikaati kokonaisuudessaan vetäytyy uusiin asemiin. JR33 hoitaa viivytystä Tsopinan tien suunnassa, sen länsipuolelle saakka ja menee Kontiovaarassa IV/21.Pr viivytysasemien läpi luovuttaen rintamavastuun tälle. Rykmentti valmistautuu miehittämään uudet asemat välillä Semsjärvi - Karsikkojärvi (tästä 36 km länteen).


Klo 5:30 Ilmoitti Koponen (III/21.Pr), että asemiin tulee ryssä toisensa jälkeen antautumaan.


Klo 6:00 III/21.Pr Ryssien hyökkäys on pysähtynyt täydellisesti ja sen tappiot kaatuneina 450 - 500 miestä, omien tappioiden ollessa minimaaliset, vain kolme lievästi haavoittunutta 9.K:lla.


Klo 8.00 Vahvistetun 21.Prikaatin irtautuminen tapahtunut suunnitelmien mukaisesti. Oikealla JR33, jolle on alitettu Nuolen tien suunnassa III/21.Pr. Saravaaran suunnassa II/21.Pr ja I/21.Pr on alistettu 1.Divisioonalle. IV/21.Pr on saavuttanut Tsopinan länsipuoleisen maaston.


III/21.Pr Ryssät aloittivat uuden hyökkäyksen 10.K:n oikealla siivellä, juuri kun komppania aloitti irtautumisen. Viivytysosaston oli sen tähden peräännyttävä pääosien jäljessä.


Tästä syntyi yhden kaatuneen ja haavoittuneen tappiot.


Klo 10:00 II/21.Pr Päävoimat irtautuivat linjasta.


Klo 11:30 II/21.Pr Viivytyspartiot lähtivät liikkeelle, komentaja kulki niiden mukana. Osterjoen silta räjäytettiin klo 12:30 ja pato oli panostettu niin, että räjähti klo 13:00.


Klo 14:00 II/21.Pr Päävoimat saapuivat Kumsanjoelle ja jäivät sen etelärannalle, jossa 6.K varmisti sillanpäätä. Klo 15:00 Kumsanjoen silta räjäytettiin.


Klo 15:00 III/21.Pr JR33 komentaja everstiluutnantti Kurenmaa antoi käskyn irtautumisesta Käyrälampi - Lapinjängät kannakselta klo 16 ja marssimisesta Tsopinan länsipuolelle, jossa valmistautuu viivytykseen.

Kartta: Antero Tiirikan kirjasta ”Oleksä pappa ampun jonku?









Nuolentien taistelu juhannusyönä


Juhannusta voi viettää monella tapaa. 21.Prikaatin III kranaatinheitinjoukkueessa sotinut, ja Ilomantsin taistelupaikoilla usein vieraillut raumalainen Antero Tiirikka muistelee kirjassaan juhannusaaton tapahtumia vuodelta 1944. Vans-Hiisjärven linja oli jätetty, ja vetäydytty Nuolentien maastoon Karhumäen länsipuolelle.


”Minulle tuli etulinjan vartiovuoro kello 22-24. Lähtiessäni sanoin kavereilleni, että menen välimaastoon kaatamaan pari puuta, joiden olin edellisellä kerralla havainnut häiritsevän näkyväisyyttä.


- Älä sitä tee, sill päeväll on kytät maast ja ilmast, et siäl metäs on kauhi plutun ryssi kaple matka pääs! Puttaan Reino tämän tiesi kertoa.


Tämä olikin minulle uusi ja yllättävä tieto. Otin sen tarkasti huomioon, sillä olisinhan ollut melko helposti tapettava puunkaatotouhuissa. Vartiopaikalle otin mukaan äidin lähettämän pikiöljypullon, kiväärin, parabellumpistoolin ja käsikranaatteja. Tulenjohdon suuntimavälineet olivat poterossa paikallaan edellisten vartiomiesten jäljiltä.


Menin vartiopoterooni ja aloin kiikaroida etumaastoa, mutta mitään elollista tai liikkuvaa en havainnut sektorilla. Vain hyttyset olivat kiusana, siis lisää vaan pikiöljyä kasvoihin. Olin suuressa metsässä kovin yksinäisen oloisena, vain hyttyset seuranani. Kertailin mielessäni päivällä saamiani kotikirjeitä, äidin leppoisia sanoja uskosta ja kehoituksia pyrkiä hyviin kaverisuhteisiin ja jopa ymmärtämyksiin vihollista kohtaan. Oli onneni, etten osannut aavistaa minkälaisen verikentän äärellä tulen seuraavan kymmentuntisen viettämään.


Sää alkoi hienokseltaan pilveillä, oli melko tyyntä, kello lähenteli 24:ää. Viljo tuli minut vapauttamaan vartiosta. Saavuttuani betoniseen majapaikkaamme kömmin Enskan ja Antin väliseen tyhjään paikkaan, lautalaverille nukkumaan loppuyötä. Nukahdin siinä sitten hetkessä. Heräsin kuitenkin jonkin ajan kuluttua kovaan ähinään ja liikehtimiseen. Unenpöpperössä tiedustelin Masalta:


- Mikä teitä oikein vaivaa, kun ette nuku rauhassa ja anna minunkaan nukkua?


- Ko, ryssä ova tulos! Ota kiväär fölihi ja poteroho äkkiste!


Massiivinen hyökkäys


Kyllä uni siinä hetkessä karisi silmistä, ja hetken kuluttua seisoinkin minulle varatussa poterossa oivallisella eturivin näköalapaikalla. Jo tullessani ulos maanalaisesta betonibunkkerista näin miten venäläisten maataistelukoneet ajoivat melkein puunlatvoja hipoen asemiemme yläpuolella. Ne eivät kuitenkaan ryhtyneet mihinkään taistelutoimiin, vaan jättivät meidät rauhaan. Ehkä meidän asemiemme ja heidän joukkojensa väli oli epäselvä.


Käsiaseitten ääni oli koko ajan voimistumassa. Näin puitten välistä, miten asemiamme kohti oli oli ”uraa – uraata” huutaen juoksemassa satoja miehiä. Hetken mietin: Meitä oli tässä 9. komppaniasta vain vänrikki Tuomisen jalkaväkijoukkue, ja siitäkin ehkä vain pieni osa juuri tällä kohdalla. Lisäksi tietenkin tämä meidän pieni tulenjohtoryhmämme. Vain muutaman kymmenen miehen osasto! Ylettyykö Nurmin Niilon konekiväärikään tänne kun se on niin oikealla?


Vihollisella oli taas se tavanomainen kymmenkertainen ylivoima. Hyökkäyskohdan leveydeksi arvioisin noin sataviisikymmentä metriä. Mutta nyt ei ollut aikaa suhdelukuihin, venäläinen lähestyi uhkaavasti piikkilankaesteitä. Puttaan Reino ryhtyi antamaan tulikomentoja takana odottaville kranaatinheittimille. Muut ryhtyivät tulittamaan kivääreillä ja konepistooleilla.


Lähinnä minua olivat vasemmalla Enska ja oikealla puolella Masa. Näin miten kiihkeästi he tulituksellaan harvensivat hyökkääjien joukkoa. Ja kyllä sieltä miehiä tuli mustanaan, oikeastaan oli vaikeaa ampua harhaan.


Niin että ampumaan ihmisiä, vaikka pahasuopiakin. Katsoin hetken ylös:


- Onko minun tosiaan surmattava tästä valtavasta joukosta osani?


Niin se on sitten tehtävä! Joko minä tai monta heitä, päättelin nopeasti. Latasin kiväärini ja laukaisin... satoja kertoja. Samoihin aikoihin omat kranaatinheittimemme saivat oikean suuntauksen takimmaisiin venäläisiin, mutta myös tykistö sai avullamme nämä kohteet tähtäimeensä.


Ja voi hyvät ihmiset mikä mylläkkä, tulihelvetti siitä muodostui hyökkääjille. Ei kuulunut enää erillisiä laukauksia, kaikki oli yhtä räjähdystä monien minuuttien ajan. Puuta, maata ja kiviä oli sakeana ilmassa. Ja voitte arvata miten kävi niiden seassa hyökkääville vihollisille. Herra olkoon armollinen heidän sieluilleen!


Patruunoita kului


Edessä heitä kuitenkin möyri vielä laumoittain. Oli ratkaisematta kuka juhannusiltaa viettää rakentamissamme bunkkereissa ja onko juhlijoiden selkä itään vai länteen! Juoksuhautaa myöten tuli jv-joukkueen vänrikki Pentti Tuominen:


- Kuulestis ny! Meijä miähilt on loppun panokse tual vasemal, ja siät ei ol kettä vastas. Otast välil niitäki sihtihi!


Tuominen juoksi. Hänellä oli nyt todellinen hätä päästä tiedottamaan jokaiselle asiasta, että taisteluhauta tyhjänä vasemmalla. Siellä voi olla sitten vaikka puna-armeijalaisia. Kohta ne voivat tulla taisteluhautaa myöten meidänkin lohkollemme. Onhan ihan piru merrassa. Pettikö naapuriyksikön sisu, vai miten näin kävi?


Kyllä siellä vasemmalla vihollisryhmän uhkaavaa toimintaa näkyi. Ehdimme kaataa ensimmäiset suoraan meidän taisteluhautoihimme ja lopuille läheinen sammalikko soi pehmeän ja viimeisen leposijan. Tuominen sai nopealla tiedustelutoiminnallaan tilanteen hallintaan. Ihailin suuresti Seppälän Masan toimintaa. Se oli semmoista laaki ja vainaa tahtia. Välillä kävi Enskakin luonani: - Ain ko mä vilkase snuu päi sää ole ampumas, mutta sit täält kuulus semme mäiskäys, ja mää läksin kattoma kuii suun käve.


No, ei sentään koohommin ollut käynyt. Joskus myöhemmin siviilissä laskin leikkiä: - Kuule Enska! Mimme mäiskäys se ol ko luar mnuu knuppin läpi men?

Patruunankantaja Maaselän kannaksella. SA-kuva.


Sitten joku koputti selkääni. Ällistyin kun katsoin taaksepäin. Siinä seisoi mies jolla oli niin ”armoline katink”, etten ole sellaista ennen enkä jälkeen nähnyt. Koko mies tärisi niin että luulin hänen housujensa tippuvan nilkkoihin.


- Tuaminen käsk tuara sul panoksi. Kui pal otas? hän sanoi ja lisäsi: Saarank se ryssät toppamaha?


Uusi tuttavuuteni oli Tuomisen porukan lääkintämies, jolla onneksi ei ollut koulutustaan vastaavaa työtä.


- Ann nys sit muutama kymment paukku. Jos sattuisi tarvittema, ja mitä tule noihi Venäjä miähi, niin kyl niist paras puht on pois, ett älä semssi sur enää.


Puheeni rauhoitti miestä selvästi. Hän jatkoi panosten jakoa ryhmämme muille jäsenille. Olisi hän itsekin voinut kurkkia reunan yli. Silloin hän olisi nähnyt näytelmän, joka oli kerrassaan uskomaton.


Vielä löytyi venäläisiä, jotka nousivat pystyyn ja joiden aikeista ei ollut tietoa. He kaatuivat luoteihimme. Mutta oli heitä taitavia, jotka maassa ryömien yrittivät avata piikkilankaesteisiin miehen mentäviä aukkoja. Näitä oli onneksi vähän ja kun heidät huomattiin, suomalaisen piikkilangan sijasta katkesikin monen hyökkääjän elämänlanka. Jos oli vihollisemme uskomattoman sitkeä, niin sitä olimme myös me. Kukaan ryhmästämme ei poistunut paikaltaan.


Tässä juhannuksen taistelussa krh:n tulenjohto-osasto ja Tuomisen joukkueen osat saivat kaksi vankia. Kolmannellekin huudettiin antaumiskehotuksia, mutta tämä räjäytti itsensä käsikranaatilla. Edessämme oli kaksi venäläiskomppaniaa pitkällään. Valtaosa kaatuneina, paljon varmasti haavoittuneina mättäiden välissä ja loput perinpohjin peloteltuina.


Tauno Kaila tuli luoksemme joukkueen lähettinä:


- Äkkiste poja kamppe kokko ja lähretä menemähä!


- Minne me lähdemme?


”Ei soras semmossi kysellä, eik niihi ainaka vastata. Mut kottippäi tiätyste. Kuarmasto on jo tiän pääll.


Sodasssa käsky on täytettävä.”


(Antero Tiirikka: Oleksä pappa ampun jonku?)

Antero Tiirikka poseraa kirjansa kansikuvaa varten toukokuussa 1944 Vansjoen etulinjassa. Aseistuksena vartiomiehellä oli konepistooli, parabellum pistooli ja laatikollinen käsikranaatteja. Kaulassa roikkui kiikari.


KESÄKUU 25. PÄIVÄ


Klo 4:00 III/21.Pr Pataljoona lähti marssille Tsopinasta kohti Mäntyselkää. Ilma kirkas ja vihollisen maataistelukoneet häiritsivät marssia useaan otteeseen, aiheuttaen 9.K:lle tappioita (1 kuollut ja 3 haavoittunutta), lisäksi yksi mies haavoittui oman ansan lauetessa metsään ryntäävän miehen laukaisemana.


Klo 12:00 Prikaatin käsky viivytyksestä:


1. III/21.Pr siirtyy Juustjärven lounaispuoleiseen maastoon, jossa saa käskyn marssista edelleen.


2. II/21.Pr lähtee aikaisin aamulla ja marssii Semsjärven länsipuoleiseen maastoon, jossa saa uuden käskyn.


3. IV/21.Pr siirtyy illan mittaan Punjärven maastoon, jossa saa käskyn marssin jatkamisesta.


4. 3./21.Pr siirtyy illan mittaan Juustjärven lounaispuoleiseen maastoon. Pataljoonalle alistettu 1./21.Pr ja muut alistetut yksiköt siirtyvät omien yksiköidensä alaisuuteen.


Klo 15:00 3./JR56 on alistettu 21.Pr:lle ja varmistaa Pokrovskajassa (Kumsjärvi). - Sen tehtävä on asettua puolustukseen Elzin lammen ja Kumsjärven väliselle kannakselle ja varmistaa Plakkuvaaraan johtavat polut. - Pitää yhteyttä Kontiovaaran suunnassa varmistavaan 10./21.Pr Pogrovskajasta noin 3 km itäkaakkoon olevassa polkujen risteyksessä. Komentopaikka (21.Pr) IV/21.Pr Nyrkki 5:ssä, Torasjärven maastossa.


Klo 17.15 Ryssä oli saapunut Tsopinaan.


Klo 22:00 Ailinpieti (Jääkärikomppania/21.Pr) saapui Uunitsanjärveltä Kumsan tiehaaraan prikaatinkomentajan käyttöön.


KESÄKUU 26. PÄIVÄ


Klo 2:15 Vihollinen liikehtii vilkkaasti Pokrovskajan maastossa (Kumsjärven kylä).


Klo 5:30 IV/21.Pr Noin 50 ryssää tien suunnassa, asemien edessä. Tykistö, krh ja jv-aseet avasivat tulen.


Klo 11:15 IV/21.Pr Aloitettiin irtautuminen Kontiovaaran viivytyslinjasta. Turtiainen ilmoitti, että ryssällä myös tykistöä yksi rakettitykkipatteri.


Klo 12:40 JR33 Puhelinyhteys eversti Kuremaahan, joka selvitti tilanteen. Yhden pataljoonan on vihollinen onnistunut hajottamaan ja tilanne on hiukan epäselvä.


Klo 12:45 IV/21.Pr Saapui pataljoona toiselle viivytyslinjalle, jossa asettui etulinjaan kapteeni Strömmerin komppania ja 15.K. 13.K reserviksi linjan taakse.


Klo 13:15 E/21.Pr Ilmoitus Herttuasta: Lentotiedustelu havainnut 14 hyökkäysvaunua Tsopinasta länteen. 46 kuorma-autoa ja 60 hevosajoneuvoa tulossa Pokrovskajan suuntaan Ahvenjärveltä.


Klo 14:00 I/21.Pr Neljän vihollisen maataistelukoneen ilmahyökkäys pataljoonan komentopaikkaa vastaa. Alikersantti Niemi 4.K:sta kaatui. Pataljoona miehitti viivytyslinjan.


Klo 15:00 III/21.Pr Pataljoonankomentaja 21.Pr:n komentajan puhuttelussa, missä hän sai käskyn lähteä marssille Semsjärven lounaispuoleiseen maastoon. 11.K jää edelleen I/21.Pr alistettuna nykyiselle paikalleen.


Klo 16:00 E/21.Pr Turtiainen (III/21.Pr) irtautuu taaemmasta asemasta. Everstiluutnantti Wahren siirtyy erityistehtäviin muualle (sai oman taisteluosaston). Majuri Lindgren siirretty (I/21.Pr) pataljoonankomentajaksi.


Klo 23:20 II/21.Pr Radiosanoma Luukolta: Pataljoona Plakkuvaarassa.


Uusi päällikkö kehiin


Mainiossa muistelmakirjassaan taistelulähetti Olavi Liisanantti (Omakustanne 1989) kertoo, että Osterjärven, Ahvenjärven ja Kumsan taisteluissa oli kaatunut 11 miestä I/21.Prikaatista. Muun muassa venäläisten maataistelukoneet olivat suolanneet useamman kerran tienvierustoilta suojaa hakevia sotilaista. Tilanteen rauhoituttua olivat aseveljet kokoontuneet katselemaan, onko kotimaan kuljetusta odottavissa kaatuneiden rivistössä tuttuja miehiä.


”Heitä kohti käveli pitkä, salskea majuri, kädessään pieni ratsupiiskan mittainen keppi, jolla hän ripsutteli hiljalleen saapasvarteen. Hän tuli lähemmäksi ja karjaisi:


- Minkä yksikön miehiä te olette ja mitä helvettiä siinä vahtaatte? Joku miehistä sanoi:


- Herra majuri, olemme tämän saman pataljoonan miehiä, mitä ovat nämä kaatuneetkin. Katselemme vain, ketä tuttuja nuissa kaatuneissa on.


Hän karjaisee:


- Ei niitä parane vahdata, kohtahan olette siinä itsekkin, lähtekäähän menemään omiin yksikköihinne.”


Ensimmäisessä puhuttelussaan päällikkö määräsi Liisanantin lähettiryhmän johtajaksi ja seuraamaan itseään kaikissa tilanteissa välittömässä läheisyydessä. Aseistuksena oli oltava ladattu konepistooli ja vyöllä lisävarusteena normaali pistooli. Lisäksi hän määräsi hyvin tarkasti lähettien tehtävät vartiointia myöten. Esimerkiksi WC:n riu´un oli sijaittava vähintään 30 metrin etäisyydellä hänen sirpalesuojastaan tai teltastaan. Alaisille varmistui muutamassa päivässä, että majuri oli eräs Suomen armeijan vaikeimpia esiupseereita kurinpidon suhteen. Sven Oskar Lindgren oli myös maailmanmestari pistooliammunnassa. Hänellä oli tapana pelotella pistoolillaan alamaisiaan.

(Lähde: Liisanantti Olavi: Taistelulähetin sota) .

Raja]P 5 Evl. Viljo Kivikko
4./Maa.Lin.Psto 1

J/Pion.P 12

3.Er.Ps.Auto]

Erll Maj. Kaarlo Nisula
KTR 5 Evl. Elof Rochier
I/KTR 5 Maj. Kaarlo Leinonen
II/KTR 5 ’ Maj. Reino Koskinen
III/KTR 5 Maj. Alpo Korhonen
Pion.P 29 Maj. Keijo Korjula
VP33 Maj. Yrjé Jirvinen
Jaikiarikomppania Len. Lauri Térni

21.Prikaati

Komentaja Ev. Torvald Ekman
Esikuntapéllikko Maj. Osmo Rysi
Operatiivisen osaston paill. Kapt. Heikki Virtanen
Tykistokomentaja Evl. Holger Kraemer
Pioneerikomentaja Maj. Paavo Keiniinen
Viestikomentaja Kapt. Eelis Monkkinen

Huoltopiillikks Maj. Bengt Auer

1/21.Pr Evl. Carl Wahren 26.6. maj. S. Lindgren

11/21.Pr Evl. Toivo Luukko Ylennettiin 23.6.44
11/21.Pr Evl. llmari Koponen 27.7. maj. K. Parviainen
IV/21.Pr Maj. Teuvo Turtiainen

Kev.Psto 21 Maj. Einar Sallamaa 5.7. kapt. N. Akerman

Rask.Psto 41 Maj. Paavo Hirsso Ylennettiin 27.7.44

11 ARMEJJAKUNNAN KOKOONPANO KESAKUUN 18. PAIVANA 1944

Esikunta/Joukko Komentaja Huomautus

11 AKE

Komentaja Kenrm. Einar Mikinen

Esikuntapiillikko Ev. Otto Snellman 3.7. ev. Martti Vihma

Komento-osaston paall.
Operatiivisen osaston pall.
Tykistskomentaja
lImatorjuntakomentaja
Pioneerikomentaja
Viestikomentaja
Huoltopaall.

11 AK:n armeijakuntajoukot
ErP 1

Tayd.P 11

HTK 8

Kev.Psto 11

Rask.Psto 4

Rask.Psto 15

ItR 13

Kev.It.Psto 4
Kev.It.Psto 6
Kev.It.Psto 9

Pion.P 12,

VP 12

Sissikomppania
1.Divisioona
Komentaja
Esikuntapaallikko
Komento-osaston piill.
Operatiivisen osaston pidll.
Tykistokomentaja
Pioneerikomentaja
Viestikomentaja
Huoltopaillikks

Jalkaviikirykmentti 33
I/JR 33

1I/JR 33

[I/JR 33
Jalkavikirykmentti 56
/IR 56

11/R 56

HI/IR 56

Osasto Glantz

I/JR 35

/IR 56

I/KTR 5

II/KTR 5

Osasto Kivikko

Maj. Toivo Kytoli
Evl. Yrjo Jirvinen

Ev. Eino Honko

Evl. Holger Baeckman
Ev. Karl Olanti

Ev. Mauno Liesi

Ev. Urho Jonkka

Evl. Jarl Wickstrom
Maj. Lauri Waris

Evl. Yrjo Savolahti
Maj. Uolevi Vesenteri
Maj. Emil Soderstrom
Maj. Alpo Setili

Evl. Holger Baeckman
Kapt. Ole Hall

Kapt. Esko Vaarna
Kapt. Aarne i
Kapt. Juuso Hiikio
Maj. Roine Pallasvuo
Kapt. Tauno Pukka

Kenrm. Uno Fagerniis
Evl. Torsten Glantz
Kapt. Paavo Auvinen
Maj. Lars Ronnqvist
Evl. Elof Roschier
Maj. Martti Kuumola
Maj. Armo Karkaus
Maj. Viljo Lyytikainen

Ev. Arvi Kurenmaa
Maj. Erkki Lahdenperi
Maj. Eljas Tuomainen
Maj. Olavi Laaksonen
Ev. Matti Autio

Maj. Viind Viljakainen
Evl. Frans-Julius Jansson
Maj. Lauri Miettinen
Evl. Torsten Glantz

Maj. Paavo Kairinen
Maj. Lauri Miettinen
Kapt. Mauri Raunto
Kapt. Juhani Honkavaara
Evl. Viljo Kivikko

Perustertiin heinikuussa 1944

Eversti 23.6.1944

20.7. maj. Veikko Kiiveri
20.7. ev. Guy Arto. Ev. M. Aar-

nio haavoittui 19.7.
VS. maj. Martti Silanteri

Thantalaan 27.6.

NUOLENTIEN SOTATOIMIALUE 1944

PERAANTYESSAMME SAAVUIMME TASTA SUUNNASTA 2!.6.1944klo 0.30

JUHANNUSYSN TULENJOMTOPATKRA.VIERESSK on BETONINEN MIEHISTOKORSU.

RAKENTELIMME NAITA LINJOJA 19.10.7943- 5.2.1344 VALISEN AJAN.

RAKENNUSATKATISET MAJAT JA SAUSAT SIJAITSIVAT JARVEN RANNALLA

PADUN KYLA (SUOMEKSI:PUTOUS)

PADUN METSKXOMBINAATIN VARASTOALUE.

TATA TIETA PERAANNYIMME 24.6.1944 klo 11,30 TSOPINAN KYLAAN,
SUMDE: 1RUUTU 1 KMXI KM

